PREVEDERI LEGALE PRIVIND CONFLICTUL DE INTERESE
ÎN STATELE MEMBRE UE

- Definiţie, sancţiuni -
	Stat membru

	Definiţia conflictului de interese
	Sancţiuni aplicabile

	Austria
	Legislaţia în materie (Legea federală din 1983 privind conflictele de interese (incompatibilităţile) pentru cele mai înalte funcţii publice şi pentru alţi oficiali publici,  Legea federală privind funcţia publică, Codul penal) nu conţine definiţia conflictului de interese.


	Legea penală nu sancţionează nerespectarea dispoziţiilor din Legea federală din 1983 privind conflictele de interese (incompatibilităţile) pentru cele mai înalte funcţii publice şi pentru alţi oficiali publici.
▪ Cu luarea în considerare a normelor privind imunitatea, membrii Parlamentului răspund penal pentru săvârşirea de fapte de corupţie (Codul penal, art.304), pentru acceptarea de avantaje (Codul penal, art.305) şi pentru acceptarea de avantaje în scopul influenţării activităţii desfăşurate (Codul penal, art.306).

▪ Comisia pentru incompatibilităţi (din fiecare Cameră legislativă) poate adresa Curţii Constituţionale o cerere pentru ridicarea mandatului parlamentarului care şi-a folosit calitatea în scopul obţinerii unui profit (art.9-10 din Legea federală din 1983 privind conflictele de interese (incompatibilităţile) pentru cele mai înalte funcţii publice şi  pentru alţi oficiali publici).

	Belgia
	▪ Normele care reglementează conflictul de interese sunt foarte rare şi se regăsesc atât în dreptul penal, cât şi în reglementări speciale/reguli deontologice proprii fiecărui sector de activitate.
▪ Codul penal 

« Art.245

Orice persoană cu funcţie publică care, direct, prin interpus sau prin acte simulate a luat sau a primit un interes din acte, oferte, întreprinderi sau regii în care, în timpul actului, a deţinut, total sau parţial, administrarea sau supravegherea, sau care, având misiunea de ordonanţare a plăţii sau de efectuare a lichidării unei afaceri, a avut un interes, se pedepseşte cu închisoare de la unu la cinci ani şi cu amendă cuprinsă între 100 şi 50.000 € sau cu una din aceste pedepse şi, în plus, ar putea fi condamnată la interdicţia dreptului de a îndeplini funcţii sau ocupa poziţii publice, potrivit art.33.

Dispoziţia precedentă nu se aplică celui care,  în circumstanţele date, prin poziţia deţinută nu putea favoriza interesele sale private şi care a acţionat în mod transparent. »

▪ Decretul regal din 2 octombrie 1937 privind statutul agenţilor statului

“Art.9
(1) Agentul statului are obligaţia de a nu se plasa şi nu se lăsa plasat într-o situaţie de conflict de interese, respectiv într-o situaţie în care el însuşi sau un interpus are un interes personal susceptibil de a influenţa exercitarea imparţială şi obiectivă a funcţiilor sau de a crea o suspiciune legitimă privind o astfel de influenţă.

(2) Dacă un agent apreciază că se află într-o situaţie de conflict de interese sau dacă are o temere în acest sens, îl informează imediat pe superiorul ierarhic. Acesta din urmă îi înmânează un act doveditor scris. 

În cazul în care conflictul se interese se dovedeşte a fi real, superiorul ierarhic dispune măsurile necesare pentru a-i pune capăt.

În orice moment, agentul statului poate solicita, în scris, avizul preşedintelui comitetului de direcţie sau al delegatului acestuia, referitor la o situaţie în care s-ar putea găsi în viitor, pentru a şti dacă această situaţie ar putea constitui un conflict de interese. Avizul îi este transmis, în scris, într-o lună.”


	▪ Decretul regal din 2 octombrie 1937 privind statutul agenţilor statului

“Art.14
Orice încălcare a dispoziţiilor art.7, 8, 9 (1), 10 şi 12 se pedepseşte cu una din sancţiunile disciplinare prevăzute la art.77, fără a se aduce atingere aplicării legilor penale.”
Sancţiunile disciplinare prevăzute de art.77 din Decretul regal sunt :

- chemarea la ordine;
- reţinerea din salariu;
- mutarea disciplinară;
- revocarea.


	Bulgaria
	Legea SG 97/2010 privind prevenirea şi constatarea conflictelor de interese

“Capitolul I – Dispoziţii generale

Art.2 

(1) Conflictul de interese apare în cazul în care o persoană care deţine o funcţie publică are un interes privat care ar putea afecta exercitarea imparţială şi obiectivă a mandatului sau a îndatoririlor sale oficiale.
(2) "Interes privat" înseamnă orice interes care are ca rezultat un beneficiu financiar sau non-financiar pentru persoana care deţine o funcţie publică sau pentru orice persoană cu care acesta are legături strânse, a cărui obţinere implică asumarea unei obligaţii.
(3) "Beneficiu" înseamnă orice venit în bani sau în bunuri, inclusiv obţinerea de dobânzi sau acţiuni, precum şi acordarea, transferul sau renunţarea la drepturi, obţinerea unui privilegiu sau a unei distincţii, obţinerea de bunuri sau servicii în mod gratuit sau sub preţul pieţei, consultanţă, voturi, sprijin sau influenţă, avantaje, promisiunea obţinerii unui loc de muncă, a unei funcţii, a unui cadou, a unui premiu sau promisiunea evitării pierderii funcţiei, a angajării răspunderii, a aplicării sancţiunilor sau a altor situaţii dezavantajoase. “

“Capitolul V – Restricţii aplicabile după eliberarea din funcţia publică

Art. 20.a 

(1) Orice persoană care a deţinut o funcţie publică şi care a fost eliberată din funcţie ca urmare a constatării unui conflict de interese, nu are dreptul de a ocupa o funcţie publică timp de un an de la eliberarea din funcţie.

(2) Interdicţia prevăzută la alineatul (1) nu se aplică în cazul funcţiei deţinute în baza exercitării votului direct.
Art. 21

(1) În termen de un an de la eliberarea din funcţie, orice persoană care a deţinut o funcţie publică, cu excepţia persoanelor menţionate la art.3 punctele 1, 2, 3, 6, 11, 12 din prezenta lege, nu are dreptul de a încheia contracte de muncă sau alte contracte de management sau de ocupare a unei funcţii de control în cadrul unei societăţi comerciale sau cooperative, cu privire la care titularul funcţiei publice a efectuat orice acţiuni care au implicat decizii, reglementări sau control ori a încheiat orice fel de contract cu acestea pe parcursul ultimului an de ocupare a funcţiei publice; persoana care a deţinut funcţia publică nu poate fi partener, nu poate deţine interese sau acţiuni, nu poate fi director general sau membru al unui organ de conducere sau de control în orice astfel de societate comercială sau cooperativă.

(2) Suplimentar, aceste limitări se aplică tuturor societăţilor comerciale care au legături strânse cu societăţile prevăzute la alineatul (1).

Art. 22

(1) Deţinătorul unei funcţii publice care, în ultimul an de deţinere a funcţiei, a participat la efectuarea oricăror proceduri de achiziţii publice sau la orice procedură legată de furnizarea de resurse din fonduri aparţinând Uniunii Europene sau puse la dispoziţia statului bulgar de Uniunea Europeană, nu are dreptul de a participa sau de a reprezenta o persoană fizică sau juridică în cadrul unor astfel de proceduri în faţa instituţiei în care a deţinut funcţia,  timp de un an de la eliberarea din funcţie.

(2) Interdicţia participării la procedurile de achiziţii publice sau în cadrul procedurilor legate de furnizarea de resurse din fonduri aparţinând Uniunii Europene sau puse la dispoziţia statului bulgar de Uniunea Europeană se aplică, suplimentar, oricărei persoane juridice cu care persoana menţionată la alineatul (1) a devenit partener, la care deţine interese sau este director general ori membru al unui organ de conducere sau de control, după eliberarea din funcţia publică. »

	Legea SG 97/2010 privind prevenirea şi constatarea conflictelor de interese
“Capitolul VIII – Consecinţe legale în urma constatării unui conflict de interese

Art.33 

(1) Încălcarea legii şi constatarea flagrantă a unui conflict de interese reprezintă motiv de concediere, cu excepţia cazului în care Constituţia prevede altfel. Concedierea trebuie să se desfăşoare conform procedurii stabilite de legile speciale în vigoare.

(2) Remuneraţia primită ca efect al raportului juridic sau al actului care a dat naştere conflictului de interese pentru perioada în care conflictul de interese a fost ascuns se constituie venit la bugetul statului sau al municipalităţii.

(3) În cazul în care se constată că, în urma dezvăluirii unui conflict de interese, deţinătorul funcţiei publice sau orice persoană cu care acesta are legături strânse a obţinut un beneficiu financiar, echivalentul în numerar al acestuia se face venit la bugetul statului, cu excepţia cazului în care legea prevede confiscarea pentru alte motive.

(4) Numele persoanelor cu funcţii publice în privinţa cărora a fost constatat, în flagrant, un conflict de interese se publică pe site-ul internet al instituţiei în cauză.

Capitolul IX – Sancţiuni
administrative
Art.34 

(1) Oficialul public care nu-şi îndeplineşte obligaţia de depunere a declaraţiei, potrivit art.12, în termenul prevăzut de prezenta lege, este sancţionat cu amendă cuprinsă între 1.000 şi 3.000 BGN (≈ 510 -1.530 €). 
(2) Orice repetare a neîndeplinirii acestei obligaţii se sancţionează cu amendă cuprinsă între 3.000 şi  5.000 BGN (≈1.530 -2.550 €).

Art.35 

(1) Oficialul public care încalcă prevederile Capitolului II al prezentei legi
 se sancţionează cu amendă cuprinsă între 5.000 şi 7.000 BGN (≈2.550-3.570 €). 
(2) Orice repetare a încălcării prevederilor de mai sus se sancţionează cu amendă cuprinsă între 7.000 şi 10.000 BGN (≈3.570-5.110 €).

(...)

Art.42 

Amenzile, respectiv sancţiunile pecuniare, se fac venit la bugetul de stat.

Art.43 

(1) Sancţiunile administrative prevăzute la articolele 34, 36, 38, 39, 40 şi 41 se stabilesc de către preşedintele Comisiei pentru prevenirea şi constatarea conflictelor de interese, prin decizie de sancţionare. Încălcarea administrativă se constată de către funcţionarul desemnat de preşedintele Comisiei.

(2) Decizia de sancţionare prevăzută la alineatul (1) este supusă căilor de atac prevăzute de procedura reglementată de Legea privind sancţiunile administrative. »


	Cehia
	Legea nr.159/2006  privind conflictul de interese

“Capitolul II – Conflictul de interese
Art.3 

(1) În cazul unui conflict între interesul public şi interesul privat, niciun oficial public
 nu va acorda prioritate interesului privat faţă de interesul pe care este obligat să-l susţină sau să îl apere în calitate de oficial public. 
În sensul prezentei legi, prin interes privat se înţelege orice interes care conduce la obţinerea unui beneficiu privat sau care împiedică o posibilă diminuare a unui avantaj material sau de altă natură.

(2) Niciunui oficial public nu îi este permis să pună în pericol interesul public prin:
a) folosirea poziţiei oficiale, a atribuţiilor sau a oricăror alte informaţii deţinute în virtutea funcţiei pentru a obţine beneficii materiale sau alte avantaje pentru sine sau pentru orice altă persoană; 
b) invocarea calităţii oficiale în probleme legate de interese personale, îndeosebi invocarea funcţiei, a ocupaţiei sau a afacerii; 
c) permisiunea acordată oricărei persoane de a face uz de numele şi prenumele său, de imaginea şi titlul oficial, în scopuri publicitare comerciale, în schimbul unui avantaj pecuniar.


	Legea nr.159/2006  privind conflictul de interese
“Capitolul VI – Răspunderea oficialilor publici şi procedurile aplicabile

Art. 22 – Sancţiuni
(1) Oficialul public care nu respectă termenele prevăzute la art.9, 10 şi 11 (declaraţiile de interese şi de avere) se sancţionează cu amendă de până la 30.000 CZK (≈1.110 €); amenda poate fi aplicată în mod repetat până la îndeplinirea obligaţiei prevăzute de lege.

(2) Instanţa aplică sancţiunea amenzii de până la 100.000 CZK (≈3.700 €);  oricărui oficial public  pentru:

a) declararea inexactă, incompletă sau incorectă a datelor prevăzute la art.9-11 şi art.12, paragraf 2;

b) folosirea poziţiei sale oficiale în probleme legate de interese personale, în special invocarea locului de muncă, a ocupaţiei sau afacerilor proprii;

c) nerespectarea obligaţiei de depunere a declaraţiei de interese (art.6). 

(3) Instanţa aplică sancţiunea amenzii  de până la 500.000 CZK (≈18.520 €) oricărui oficial public pentru:

a) folosirea poziţiei oficiale, a competenţelor executive sau a informaţiilor obţinute în virtutea funcţiei deţinute în scopul de a se îmbogăţi nejustificat sau de a obţine un beneficiu/avantaj ilegal pentru sine sau pentru altă persoană; 

b) deţinerea oricărei funcţii sau  exercitarea oricărei activităţi calificată de prezenta lege ca fiind incompatibilă cu poziţia de oficial public; 

c) acordarea permisiunii de utilizare a numelui, prenumelui sau imaginii în legătură cu calitatea sa oficială, în scopuri publicitare comerciale, în schimbul unui avantaj pecuniar.

(4) La stabilirea cuantumului amenzii, instanţa ia în considerare gravitatea încălcării dispoziţiilor prezentei legi, beneficiul personal obţinut de oficialul public în cauză şi gravitatea faptei.

(5) Toate amenzile aplicate oficialilor publici se consideră venit la bugetul statului. Toate aceste amenzi se colectează şi se execută silit de instanţa care le-a pronunţat.”



	Cipru
	▪ Codul penal nu incriminează conflictul de interese.
▪ Legea din 2013 privind funcţia publică
„Art.60

(…)

(2) (b)

"Orice funcţionar public are obligaţia de a nu se angaja, în calitate personală sau în calitate de membru al unui organ colectiv, în soluţionarea unei probleme şi de a nu participa la emiterea de acte sau decizii, în cazul în care, el însuşi sau o altă persoană cu care are o relaţie individuală sau care îi este rudă prin căsătorie sau prin legătură de sânge până la gradul 4, are un beneficiu aparent. Este interzisă participarea la aceiaşi şedinţă a unui organ colectiv, a funcţionarilor care sunt rude de gradul 4 prin legătură de sânge sau prin căsătorie: luând în considerare acest lucru, se interzice  scutirea mai multor membri de la o reuniune a unui organ colectiv care ar împiedica întrunirea cvorumului."
▪ Legea din 1999 privind principiile generale ale legii administrative reglementează principiul imparţialităţii, potrivit căruia, niciun funcţionar public care are o relaţie specială sau o relaţie de familie, prin legătură de sânge sau căsătorie, până la gradul 4 cu persoana în cauză sau o urăşte pe aceasta sau are un interes în rezultatul cazului, nu trebuie să se implice în realizarea unui act administrativ.


	Legea privind funcţia publică, Partea a IV-a - « Îndatoriri, obligaţii şi drepturi ale agenţilor publici » reglementează principiile legalităţii, imparţialităţii şi obiectivităţii, aplicabile tuturor agenţilor publici. 
Aceste dispoziţii sunt completate de o listă de sancţiuni cuprinse în cea de-a VII-a parte a Legii (Codul disciplinar). 


	Croaţia
	▪ Codul penal nu incriminează în mod expres conflictul de interese.

Totuşi, art.338 din Codul penal incriminează „abuzul în exercitarea autorităţii statului”, considerat drept „conflict de interese”.

„Capitolul 28 – Infracţiuni penale împotriva atribuţiilor oficiale.

Art.338 – Abuzul în exercitarea autorităţii statului

Oficialul sau persoana responsabilă din cadrul organelor autorităţii statului, al structurilor locale guvernamentale şi administrative, al structurilor locale de autoguvernare şi al organismelor investite cu autoritate publică  şi oficialii sau responsabilii individuali din cadrul entităţilor juridice deţinute sau deţinute în mod predominant de Republica Croaţia sau al structurilor locale guvernamentale şi administrative care îşi valorifică funcţia sau autoritatea pentru a-şi asigura un beneficiu material în activităţile private sau în activităţile private ale membrilor săi de familie prin intermediul unui tratament preferenţial în cadrul licitaţiilor publice, sau prin acordarea, asumarea sau contractarea de lucrări, se pedepseşte cu închisoare între şase luni şi cinci ani.

▪ Legea nr.163/ 2003 privind prevenirea conflictului de interese în exercitarea funcţiei publice
.

“Dispoziţii generale

Art.1

(…)

Conflictul de interese este situaţia în care un oficial public are un interes personal  contrar interesului public sau în care interesul său personal afectează sau poate afecta imparțialitatea acestuia în exercitarea funcţiilor publice.”


	Legea nr.163/2003 privind prevenirea conflictului de interese în exercitarea funcţiei publice
„Sancţiuni pentru încălcarea prevederilor prezentei legi
Art.19

(…)

(2) Comisia (Comisia pentru soluţionarea conflictelor de interese, prevăzută la art.5) poate impune unui oficial public următoarele sancţiuni: reţinerea unei părţi din salariul net lunar, avertismentul sau publicarea, pe cheltuiala proprie, a deciziei Comisiei.
(5) Sancțiunea reţinerii unei părți din salariul lunar net al unui oficial public nu se aplică pe o perioadă mai mare de 3 luni, iar suma totală a reţinerii nu trebuie să depăşească 8.000 kuna (≈ 1.050 €).

(…)”


	Danemarca
	Conflictul de interese nu este reglementat.
	

	Estonia
	▪ Nu există o definiţie legală a conflictului de interese. 

Aspecte ale conflictului de interese sunt reglementate de diferite legi - de exemplu, Legea anti-corupţie, Legea privind funcţia publică, Legea privind organizarea guvernului local.

Normele de prevenire şi soluţionare a conflictului de interese sunt prevăzute în texte legale specifice: de exemplu, regulile privind retragerea în cazul judecătorilor şi a procurorilor sunt cuprinse în codurile procedurale; interdicţia deţinerii, de către parlamentari, a oricărei alte funcţii guvernamentale este reglementată de Constituţie, de Codurile etice, etc. Legea anti-corupţie conţine dispoziţii privind: venitul provenit din practici corupte; utilizarea ilegală a funcţiei oficiale, a resurselor publice, a influenţei şi a informaţiilor interne; restricţii procedurale etc.

În cazul mitei şi a altor infracţiuni penale, au aplicabilitate prevederile Codului penal.


	

	Finlanda
	▪ Legea nr.434/2003 privind procedura administrativă conţine dispoziţii referitoare la conflictul de interese (“descalificarea”) în cazul oficialilor publici.

“Art.27 – Descalificarea

(1) Oficialul public descalificat nu are dreptul de a participa la examinarea unei probleme sau de a fi prezent la această examinare.

(2) Prevederile referitoare la descalificarea oficialilor publici se aplică şi membrilor organelor colegiale, altor persoane care participă la luarea deciziei, precum şi inspectorilor aflaţi în exercitarea atribuţiilor.

Art.28 – Motive pentru descalificare

(1) Oficialul public este descalificat:

1. dacă el/ea sau o persoană apropiată este parte în respectiva problemă;

2. dacă el/ea sau o persoană apropiată asistă sau reprezintă o parte sau o persoană care urmează să obţină un beneficiu specific sau să suporte o pierdere specifică prin decizia privind respectiva problemă;

3. dacă se prevede obţinerea unui beneficiu specific sau suportarea unei pierderi specifice pentru el/ea sau pentru o persoană apropiată aşa cum se prevede la  paragraful (1), punctul 2;

4. dacă lucrează împreună cu sau face parte dintr-o comisie pertinentă împreună cu o parte sau cu o persoană care urmează să obţină un beneficiu specific sau să suporte o pierdere specifică prin decizia privind problema respectivă;

5. dacă el/ea sau o persoană apropiată, aşa cum se prevede la paragraful (1), punctul 2, este membru al consiliului, al consiliului de supraveghere sau al altui organ echivalent, sau se află în poziţia de director sau într-o poziţie echivalentă, într-o corporaţie, fundaţie, întreprindere de stat sau instituţie care este parte sau care urmează să obţină un beneficiu specific sau să suporte o pierdere specifică din decizia privind problema respectivă;

6. dacă el/ea sau o persoană apropiată, aşa cum se prevede la paragraful (1), punctul 2, este membru al unui organ executiv sau al unui organ echivalent al unei agenţii sau instituţii în cazul în care problema în cauză este legată de supravegherea sau controlul agenţiei sau instituţiei; sau

7. dacă imparţialitatea lui/ei este compromisă dintr-un alt motiv specific.

(2) În sensul paragrafului (1) de mai sus, o persoană apropiată este:

1. soţul oficialului public, copilul, nepotul, fratele, părintele, bunicul oficialului public, o altă persoană foarte apropiată soţului acesteia;
2. fratele unuia din părinţii oficialului public şi soţia acestuia, copilul unui frate al oficialului public şi soţia acestuia, precum şi fosta soţie a oficialului public; şi
3. copilul, nepotul, fratele, părintele sau bunicul soţiei oficialului public, soţii/soţiile acestora, precum şi copilul unui frate al soţiei oficialului public.
(3) În sensul prezentului articol, se consideră a fi persoană apropiată partenerul prin căsătorie, concubinul şi partenerul din parteneriatul civil. »
▪ În cazul parlamentarilor şi al miniştrilor, conflictul de interese (definit ca şi compromitere a acţiunilor desfăşurate în această calitate) este reglementat de Constituţie, la art.32 şi, respectiv, art. 63.

Alte texte legale reglementează „descalificarea” în cazul altor categorii profesionale:

- Legea privind guvernarea locală – pentru consilierii locali;

- Codul de procedură judiciară – pentru judecători/avocaţi;

- Legea privind procuratura – pentru procurori.


	▪ Sancţiunile penale aplicabile conflictului de interese sunt cele prevăzute de Codul penal pentru următoarele infracţiuni: abuzul în serviciul public (art.7), abuzul în serviciul public în formă agravată (art.8), încălcarea îndatoririlor oficiale (art.9).

	Franţa
	▪ Codul penal

„Art.432-12

Fapta unei persoane, depozitară a autorităţii publice sau însărcinată cu o misiune de serviciu public sau a unei persoane investită cu un mandat electiv public, de a lua, de a primi sau de a păstra, direct sau indirect, un interes oarecare într-o întreprindere sau într-o operaţie cu privire la care, în momentul actului, are, total sau parţial, sarcina de a-i asigura supravegherea, administrarea, lichidarea sau plata, se pedepseşte cu 5 ani închisoare şi amendă de 500.000 €, a cărei valoare poate fi adusă la valoarea dublă a produsului obţinut din infracţiune.

Totuşi, în comunele cu cel mult 3.500 de locuitori, primarii, viceprimarii sau consilierii municipali delegaţi sau care acţionează în locul primarului pot realiza cu comuna în care sunt aleşi un transfer de bunuri mobiliare sau imobiliare sau furnizarea de servicii în limita unei sume anuale fixe de 16.000 €.

Suplimentar, în aceste comune, primarii, viceprimarii sau consilierii municipali delegaţi sau care acţionează în locul primarului pot obţine o parcelă dintr-un lot comunal pentru a-şi construi o locuinţă personală sau pentru a încheia cu comuna, în leasing, contracte de abitaţie pentru reşedinţa proprie. Aceste acte trebuie autorizate, după estimarea bunurilor în cauză de către serviciul domeniilor, prin hotărâre motivată a consiliului municipal.

În aceleaşi comune, aceiaşi aleşi pot obţine un bun aparţinând comunei pentru înfiinţarea sau dezvoltarea activităţii lor profesionale. Preţul nu poate fi mai mic decât cel evaluat de serviciul domeniilor. Indiferent de valoarea bunurilor în cauză, actul trebuie autorizat prin hotărâre motivată a consiliului municipal.

Pentru aplicarea ultimelor trei alineate, comuna este reprezentată în condiţiile prevăzute de art.L.2122-26 din Codul general al colectivităţilor teritoriale, iar primarul, viceprimarul sau consilierul municipal interesat trebuie să se abţină de la participarea la deliberarea consiliului municipal referitoare la încheierea sau aprobarea contractului. În plus, prin derogare de la cel de-al doilea alineat al art.L.2121-18 din Codul general al colectivităţilor teritoriale, consiliul municipal nu poate decide să se reunească în şedinţă secretă.”

Art.432-13

Se pedepseşte cu 3 ani închisoare şi amendă de 200.000 €, a cărei valoare poate fi adusă la dublul valorii produsului obţinut din infracţiune, fapta unei persoane însărcinate, în calitate de membru al Guvernului, de titular al unei funcţii executive locale, de funcţionar, de militar sau de agent al unei administraţii publice, săvârşită în exercitarea efectivă a funcţiilor - de a asigura supravegherea sau controlul unei întreprinderi private, de a încheia contracte de orice natură cu o întreprindere privată sau de a formula un aviz pe astfel de contracte, de a propune direct autorităţii competente decizii referitoare la operaţiuni realizate de o întreprindere privată sau de a formula un aviz pe astfel de decizii - de a lua sau de a accepta o participare prin muncă, consiliere sau capital în una din aceste întreprinderi înainte de expirarea unui termen de 3 ani de la încetarea acestor funcţii.

Se pedepseşte cu aceleaşi pedepse, orice participare prin muncă, consiliere sau capitaluri într-o întreprindere privată care are cel puţin 30% capital comun sau care a încheiat un contract ce comportă o exclusivitate de drept sau de fapt cu una din întreprinderile menţionate la primul alineat.

În aplicarea primelor două alineate, este asimilată unei întreprinderi private orice întreprindere publică ce îşi exercită activitatea într-un sector concurenţial şi în conformitate cu regulile de drept privat.

Aceste dispoziţii sunt aplicabile agenţilor din instituţiile publice, din întreprinderile publice, din societăţile economice mixte în care statul sau colectivităţile publice deţin, direct sau indirect, peste 50% din capital şi din cadrul exploatanţilor publici prevăzuţi de Legea nr.90-568 din 2 iulie 1990 referitoare la organizarea serviciului public de poştă şi a France Telecom. 

Nu constituie infracţiune numai participarea la capitalul societăţilor cotate la bursă sau cazul în care capitalul este primit prin devoluţiune succesorală. »
Legea 83-483 privind drepturile şi obligaţiile funcţionarilor (aşa cum a fost modificată de Legea 2016-483 referitoare la deontologia şi drepturile şi obligaţiile funcţionarilor)

« Art.25-bis

I. Funcţionarul trebuie să se preocupe de încetarea imediată sau de prevenirea situaţiilor de conflict de interese în care se află sau s-ar putea afla.

În sensul prezentei legi, conflictul de interese constituie orice situaţie de interferenţă a unui interes public cu interese publice sau private care este de natură a influenţa sau ar părea că influenţează exercitarea independentă, imparţială şi obiectivă a funcţiilor sale.

II. În acest scop, funcţionarul care consideră că se află într-o situaţie de conflict de interese :

1° Dacă este plasat într-o poziţie ierarhică, notifică acest lucru superiorului ierarhic ; acesta din urmă, ca urmare a notificării sau din proprie iniţiativă, încredinţează unei alte persoane examinarea dosarului sau elaborarea deciziei, după caz;

2° Dacă a primit o delegare de semnătură, se abţine de a face uz de aceasta ;

3° Dacă aparţine unui organ colegial, se abţine de la participare sau, după caz, de la deliberare ;

4° Dacă exercită funcţii jurisdicţionale, este înlocuit potrivit regulilor proprii jurisdicţiei din care face parte ;

5° Dacă exercită competenţe care i-au fost transferate personal, este înlocuit de un delegat căruia nu trebuie să îi dea instrucţiuni. »
▪ Legea nr.2013-907 din 11 octombrie 2013 privind transparenţa vieţii publice (aşa cum a fost modificată de Legea din 2016)

„Capitolul I – Prevenirea conflictelor de interese şi transparenţa în viaţa publică
Secţiunea 1: Obligaţiile de abţinere

„Art.2

În sensul prezentei legi, constituie conflict de interese orice situaţie de interferenţă a unui interes public cu interese publice sau private care este de natură a influenţa sau pare a influenţa exercitarea independentă, imparţială şi obiectivă a unei funcţii.

În cazul în care consideră că se află într-o astfel de situaţie:

1° Membrii colegiilor unei autorităţi administrative independente sau ai unei autorităţi publice independente trebuie să se abţină să participe sau, după caz, să delibereze. Persoanele care exercită competenţe proprii în cadrul acestor autorităţi sunt înlocuite potrivit regulilor de funcţionare aplicabile acestor autorităţi.

2° Sub rezerva excepţiilor prevăzute la alineatul doi al art.432-12 din Codul penal, persoanele titulare ale funcţiilor executive locale sunt înlocuite de delegatul lor, având obligaţia de a se abţine să-i dea acestuia instrucţiuni.
3° Persoanele însărcinate cu o misiune a serviciului public care au primit delegare de semnătură trebuie să se abţină să folosească acest drept.

4° Persoanele însărcinate cu o misiune a serviciului public aflate sub autoritatea unui superior ierarhic, îl sesizează pe acesta ; acesta din urmă, ca urmare a sesizării sau din proprie iniţiativă, încredinţează, dacă este cazul, pregătirea sau elaborarea deciziei unei alte persoane subordonate ierarhic.

Prin decret al Consiliului de Stat se stabilesc modalităţile de aplicare ale prezentuui articol, precum şi condiţiile în care acestea se aplică membrilor Guvernului. »


	▪ Legea nr.2013-907 din 11 octombrie 2013 privind transparenţa vieţii publice
« Capitolul II – Dispoziţii penale

Art.26

I. Fapta uneia din persoanele menţionată la articolul 4 sau 11 de a nu depune una din declaraţiile prevăzute de aceleaşi articole, de a nu declara o parte substanţială a patrimoniului sau intereselor sale sau de a furniza o evaluare mincinoasă a patrimoniului său se pedepseşte cu trei ani de închisoare şi amendă de 45.000 €

Cu titlu complementar, se pot pronunţa interdicţia drepturilor civile, potrivit modalităţilor prevăzute la art.131-26 şi 131-26-1 din Codul penal, precum şi interdicţia exercitării unei funcţii publice, potrivit modalităţilor prevăzute la art.131-27 din acelaşi Cod.

II. Fapta uneia din persoanele menţionate la articolele 4, 11 sau 23 de a nu respecta ordinele Înaltei autorităţi pentru transparenţa vieţii publice sau de a nu îi comunica informaţiile şi documentele utile exercitării misiunii sale se pedepseşte cu un an de închisoare şi cu amendă de 15.000 €.

III. Fapta de a publica, cu excepţia cazurilor prevăzute de prezenta lege, sau de a divulga, indiferent de manieră, total sau parţial, declaraţiile, informaţiile sau observaţiile menţionate la articolele LO 135-1 şi LO 135-3 din Codul electoral şi la articolele 4, 6 şi 11 din prezenta lege, se pedepseşte cu sancţiunile prevăzute la art.226-1 din Codul penal. »


	Germania
	▪ În legislaţia germană nu există o definiţie generală a conflictului de interese.

▪ Codul penal incriminează faptele de încălcare a principiului integrităţii la art.332 – Luarea de mită ca stimulent pentru încălcarea de către o persoană a îndatoririlor oficiale, art.334 - Darea de mită ca stimulent pentru încălcarea, de către primitor, a îndatoririlor oficiale şi art.335 – Circumstanţe agravante.

Codul penal

“Capitolul 30 – Infracţiuni comise în serviciul public
Art.332 – Luarea de mită ca stimulent pentru încălcarea de către o persoană a îndatoririlor oficiale
(1) Oficialul public sau persoana investită cu funcţii publice speciale
 care solicită, permite să i se promită sau acceptă un beneficiu pentru sine sau pentru un terţ în schimbul exercitării sau al exercitării în viitor a unui act oficial prin care încalcă sau va încălca îndatoririle oficiale se pedepseşte cu închisoare de la şase luni la cinci ani. În cazuri mai puţin grave, pedeapsa este închisoarea de până la trei ani sau amenda. Tentativa se pedepseşte.

(2) Judecătorul sau arbitrul care solicită, permite să i se promită sau acceptă un beneficiu pentru sine sau pentru un terţ în schimbul exercitării sau al exercitării în viitor a unui act judecătoresc prin care încalcă sau va încălca îndatoririle judecătoreşti, se pedepseşte cu închisoare de la unu la zece ani. În cazuri mai puţin grave, pedeapsa este închisoarea de la şase luni la cinci ani.

(3) În cazul în care făptuitorul solicită, permite să i se promită sau acceptă un beneficiu în schimbul unui act viitor, au aplicabilitate dispoziţiile paragrafelor (1) şi (2), chiar dacă acesta şi-a exprimat faţă de celălalt simpla dorinţă

1) de a-şi încălca îndatoririle printr-un act; sau

2) în măsura în care efectuarea actului este la latitudinea sa, de a permite influenţarea, de către beneficiu, a exercitării acesteia.

Art.334 – Darea de mită ca stimulent pentru încălcarea, de către primitor, a îndatoririlor sale oficiale

(1) Oricine oferă, promite sau acordă un beneficiu unui oficial public, unei persoane investite cu funcţii publice speciale sau unui soldat din forţele armate pentru ca acesta sau un terţ, în schimbul exercitării sau al exercitării în viitor a unui act oficial prin care îşi încalcă sau îşi va încălca îndatoririle oficiale se pedepseşte cu închisoare de la trei luni la cinci ani. În cazuri mai puţin grave, pedeapsa este închisoarea de maximum doi ani sau amenda.

(2) Orice persoană care oferă, promite sau acordă un beneficiu unui judecător sau arbitru, pentru că: 1) a efectuat un act judecătoresc prin care şi-a încălcat îndatoririle judecătoreşti; sau 2) va desfăşura, în viitor, un act judecătoresc prin care îşi va încălca îndatoririle judecătoreşti, se pedepseşte, în cazul numărul 1) cu închisoare de la trei luni la cinci ani, iar în cazul numărul 2) cu închisoare de la şase luni la cinci ani. Tentativa se pedepseşte.

(3) În cazul în care făptuitorul oferă, promite sau acordă beneficiul în schimbul efectuării unui act viitor, au aplicabilitate dispoziţiile paragrafelor (1) şi (2), chiar dacă a fost doar o tentativă de a-l determina pe celălalt :

1. să-şi încalce, prin efectuarea actului, îndatoririle oficiale ; sau

2. în măsura în care actul este la latitudinea sa, să permită exercitarea acestuia, numai datorită influenţei beneficiului.  

Art.335 – Cazuri agravante

(1) În cazurile deosebit de grave

1. al unei infracţiuni comise în condiţiile:

a) prevăzute la art.332(1), prima propoziţie, coroborată cu dispoziţiile paragrafului (3) ; şi a celor

b) prevăzute la art.334(1), prima propoziţie şi la paragraful (2), fiecare dintre acestea coroborate cu dispoziţiile paragrafului (3), pedeapsa este închisoarea de la unu la zece ani şi

2. al unei infracţiuni comise în condiţiile prevăzute la art.332(2), coroborat cu dispoziţiile paragrafului (3), pedeapsa este închisoarea de cel puţin doi ani.

(2) Un caz deosebit de grav în sensul paragrafului (1) de mai sus, apare, de regulă, în cazul în care

1. infracţiunea este legată de un beneficiu major ;

2. făptuitorul acceptă în mod continuu beneficii, pe care le cere în schimbul exercitării viitoare a unui act oficial; sau

3. făptuitorul acţionează pe o bază comercială sau ca membru al unei grupări care are ca scop săvârşirea, în mod permanent, de astfel de infracţiuni. »
▪ Elemente ale conţinutului conflictului de interese se regăsesc în diverse texte legale:

- dispoziţii referitoare la respectarea principiului integrităţii de către deputaţi se regăsesc în Legea privind statutul membrilor Bundestag-ului (art.44.a), precum şi în Anexa 1 (Reguli de conduită pentru membrii Bundestag-ului) la Regulamentul Bundestag-ului;
- Regulamentul federal privind achiziţiile

„Art.6 – Evitarea conflictelor de interese
(1) În cazul apariţiei unui conflict de interese, membrii consiliului de administraţie,  angajaţii autorităţii contractante sau ai unui intermediar care acţionează în numele autorităţii contractante nu pot participa la o procedură de achiziţie.
(2) Se află într-un conflict de interese persoanele care participă la procedura de achiziţii publice sau care pot influenţa rezultatul unei proceduri de achiziţii şi care au un interes financiar, economic sau personal direct sau indirect, care ar putea compromite imparţialitatea şi independenţa acestora în cadrul procedurii de achiziţie.

(...) Sancţiunile aplicabile pot fi disciplinare sau penale.“
- Legea privind procedura administrativă

 “Partea a II-a – Dispoziţii generale care guvernează procedura administrativă
Art. 20 – Persoane excluse 
(1) Următoarele persoane nu pot acţiona în numele unei autorităţi:

1. persoana care este participant direct;

2. persoana care este ruda unui participant;

3. persoana care reprezintă un participant în virtutea legii, a unei autorizaţii generale sau în cadrul procedurilor administrative specifice;

4. persoana care este ruda unei persoane reprezentante a unui participant la procedură;

5. persoana angajată de un participant şi care este remunerată de acesta sau persoana care face parte din consiliul de conducere, din consiliul de supraveghere sau dintr-un organism similar; acest lucru nu se aplică în cazul unei persoane al cărei angajator are calitatea de participant;

6. persoana care, în afara calităţii sale oficiale, a emis un aviz sau s-a implicat în orice alt mod în această privinţă. Orice persoană care beneficiază ori suferă în mod direct, ca urmare a acţiunii ori a deciziei, se află pe picior de egalitate cu participantul. Acest lucru nu se aplică în cazul în care beneficiul ori dezavantajul se bazează numai pe faptul că cineva face parte dintr-un grup ocupaţional sau dintr-un segment de populaţie ale căror interese comune sunt atinse.

(2) Paragraful (1) nu se aplică în cazul alegerilor într-o poziţie onorifică sau al înlăturării unei persoane dintr-o astfel de poziţie.

(3) În cazul riscului de apariţie a unei întârzieri, orice persoană exclusă în baza paragrafului (1) poate lua măsurile care nu pot fi amânate.

(4) 

(…)

(5) Rudele, în sensul paragrafului (1)  pct. 2 şi 4 sunt:

1. logodnic/logodnică;

2. soţ/soţie;

3. rude directe şi rude directe prin căsătorie;

4. fraţi;

5. copii de fraţi;

6. soţii de fraţi şi fraţi ai soţilor;

7. fraţi ai părinţilor;
8. persoane legate printr-o relaţie de adopţie pe termen lung (părinţi adoptivi şi copii adoptivi).”


	

	Grecia
	▪ Art.259 (Încălcarea atribuţiilor de serviciu) din Codul penal se aplică în cazurile de conflict de interese care nu sunt expres reglementate de legi speciale.

« Art.259 – Încălcarea atribuţiilor  de serviciu
Funcţionarul public care, în mod intenţionat, îşi încalcă atribuţiile de serviciu în scopul de a obţine pentru sine sau pentru altul un beneficiu ilegal sau pentru a cauza o vătămare altei persoane, se pedepseşte cu închisoare de până la doi ani, dacă fapta nu este sancţionată de o altă prevedere penală.”

▪ Legi care reglementează conflictul de interese

- Legea nr.3528/2007 « Codificarea legislaţiei referitoare la funcţionarii publici », interzice participarea angajaţilor statului la orice acţiune în al cărei rezultat are un interes personal.

« Art.36 – Impedimentul interesului privat
(1) Se interzice oricărui angajat să participe, individual sau în calitate de membru al unui organ colegial, la soluţionarea unei probleme sau la adoptarea unor acte, dacă el însuşi sau soţul/soţia sau o altă rudă de sânge sau rudă prin căsătorie de până la gradul trei sau o persoană cu care are relaţii de prietenie sau de amiciţie, are un interes clar în rezultatul cauzei.

(2) Încălcarea prevederii paragrafului precedent constituie temei pentru anularea actului administrativ în cauză.

(3) Angajaţii care sunt soţi/soţii sau rude de până la gradul trei, de sânge sau prin căsătorie, nu pot fi membri ai aceluiaşi organ colegial.

(4) În cazul în care există un impediment, angajatul trebuie să solicite excluderea de la oricare din acţiunile menţionate la paragrafele (1) şi (3) ale prezentului articol. »

- Legea nr.4440/2016 privind administraţia publică reglementează impedimentele şi circumstanţele în care apare conflictul de interese în cazul personalului superior din cadrul administraţiei publice şi al conducătorilor entităţilor publice juridice care sunt numiţi de Guvern.
“Art.22 – Conflictul de interese în îndeplinirea atribuţiilor
(1) Pentru persoanele numite în funcţiile prevăzute la paragrafele 1 şi 2 ale art.6 şi la paragraful 1 al art.8 din Legea 4369/2016, conflictul de interese reprezintă orice situaţie în care există un interes privat ce ar putea afecta îndeplinirea imparţială şi obiectivă a atribuţiilor acestora. Se consideră interes privat orice avantaj pentru acestea, pentru soţi/soţii sau coabitanţi în sensul art.1 din Legea nr.4356/2015, rude de sânge sau prin căsătorie, în linie dreaptă nelimitată, iar în linie colaterală până la gradul 4 sau pentru persoanele fizice sau juridice cu care acestea au legături strânse.
(2) Dacă, în îndeplinirea sarcinilor, este necesară gestionarea anumitor situaţii, conflictul de interese apare îndeosebi în cazul existenţei unei relaţii anterioare a persoanei numite în funcţie, potrivit paragrafelor 1 şi 2 ale art. 6 şi paragrafului 1 al art.8 din Legea nr.4369/2016, cu persoane fizice sau juridice de drept privat, greceşti sau străine, implicate sau având legătură cu funcţiile departamentului administrativ în cauză.

Relaţiile anterioare există în cazul în care:

a) aceste persoane, în ultimii trei ani de dinaintea începerii mandatului, au desfăşurat o activitate profesională, constând în prestarea oricărui serviciu, într-un post sau proiect, fie de către ei înşişi, fie de o persoană juridică la al cărei capital sau management au participat, către o terţă persoană sau o persoană juridică de drept privat, grecească sau străină, care are aceiaşi activitate sau o activitate similară cu cea a departamentului administrativ în care au fost numite.

b) aceste persoane au participat, în ultimii trei ani, la capitalul sau la managementul unei persoane juridice de drept privat, grecească sau străină, având un obiect de activitate identic sau similar cu cel al departamentului administrativ în care au fost numite ;

c) activitatea profesională mai sus menţionată sau participarea la capitalul sau managementul unor persoane juridice de drept privat, greceşti sau străine, a fost desfăşurată de soţul/soţia sau coabitantul acestor persoane, în înţelesul art. 1 din Legea 4356/2015 sau de copiii acestora, în ultimii trei ani de dinaintea numirii în funcţiile prevăzute la paragrafele 1 şi 2 ale art. 6 şi la paragraful 1 al art. 8 din Legea 4369/2016. »
- Legea nr.428/2014 privind măsuri destinate sprijinirii şi dezvoltării economiei Greciei, aspecte organizaţionale privind Trezoreria şi alte prevederi

„Art.45 – Conflictul de interese

(1) În conformitate cu dispoziţiile prezentului capitol, în atribuirea contractelor de achiziţii publice, următoarele norme trebuie să prevină în mod eficient, să identifice şi să soluţioneze conflictele de interese care apar în procedurile de atribuire, inclusiv în întocmirea şi pregătirea procedurii, în pregătirea documentelor de achiziţii publice, în selectarea ofertanţilor şi în atribuirea contractului, pentru a se evita concurenţa neloială şi pentru a se asigura aplicarea unui tratament egal tuturor operatorilor economici.

Noţiunea de conflict de interese trebuie să acopere orice situaţie în care categoriile de persoane prevăzute la paragraful (2) au, în mod direct sau indirect, „interese private”, respectiv interese financiare sau personale în procedura de atribuire a contractelor publice, care pot fi considerate ca aducând atingere îndeplinirii îndatoririlor lor în mod imparţial şi obiectiv.

(2) Normele prevăzute la paragrafele 4-8 se aplică conflictelor de interese care implică cel puţin următoarele categorii de persoane: 

a. Membrii personalului autorităţii/entităţii contractante, operatorii economici sau personalul altor agenţi economici angajaţi în contracte publice în condiţiile prevăzute la art.22 din prezenta lege, precum şi membrii organelor consultative care participă la pregătirea şi desfăşurarea procedurii de achiziţii publice.

b. Conducătorul şi membrii organelor administrative ale autorităţii/entităţii contractante care, fără a interveni direct în desfăşurarea procedurii de achiziţii, pot oricum influenţa rezultatul acesteia.

c. Soţii şi rudele de sânge sau prin căsătorie, în linie directă şi rudele colaterale de până la gradul 4 ale persoanelor prevăzute la punctele a) şi b).”


	- Nerespectarea prevederilor art.36 din Legea nr.3528/2007 constituie abatere disciplinară în condiţiile prevăzute de art.107.

« Art.107 – Abateri disciplinare
(…)

(c) încălcarea atribuţiilor de serviciu în condiţiile prevăzute de Codul penal sau de alte legi penale speciale;

(d) obţinerea unui câştig financiar sau al unui beneficiu al angajatului însuşi sau al unei alte persoane, în exercitarea atribuţiilor sau în legătură cu acestea.

(…)

Sancţiunile disciplinare pentru abaterile prevăzute la art.107 sunt reglementate la art.109.

« Art.109 – Sancţiuni disciplinare
(1) Sancţiunile disciplinare aplicate persoanelor oficiale sunt :

(…)

h) sancţiunea concedierii finale, care poate fi aplicată numai pentru următoarele abateri : încălcarea art.107, paragraf 1, încălcarea atribuţiilor de serviciu în condiţiile prevăzute de Codul penal sau de alte legi speciale, obţinerea unui câştig financiar sau al unui beneficiu al angajatului sau al altei persoane, în îndeplinirea atribuţiilor sau în legătură cu acestea.

(3) În cazul în care sancţiunea disciplinară a concedierii finale se aplică pentru abaterile disciplinare prevăzute la literele d) şi e) ale paragrafului 1 al art.107 care sunt legate de obiectul economic, Consiliul de disciplină poate aplica, de asemenea, o amendă administrativă cuprinsă între 10.000 şi 100.000 €. »

- Legea nr.4440/2016 privind administraţia publică prevede impedimentele şi circumstanţele conflictului de interese pentru personalul superior din administraţia publică şi pentru conducătorii entităţilor juridice publice numiţi de Guvern.

În caz de conflict de interese, persoanele prevăzute de această lege au obligaţia de a se abţine de la gestionarea respectivelor situaţii şi de a declara  existenţa impedimentului. În caz contrar, îşi pierd postul, iar ministrul competent emite o decizie declarativă relevantă. De asemenea, acestora li se aplică interdicţia de a mai fi numiţi într-o poziţie similară pe o perioadă de 10 ani, fiind şi radiaţi din Registrul seniorilor executivi ai funcţiei publice.



	Irlanda
	▪ Conflictul de interese nu este incriminat de Codul penal.
▪ Codul de conduită pentru funcţionarii publici

“Standarde de integritate

13. Influenţă nepotrivită

Se interzice funcţionarilor publici: să îşi folosească poziţiile oficiale în beneficiul propriu sau în beneficiul altor persoane cu care au legături personale, de familie, de afaceri sau de altă natură; să încerce să influenţeze deciziile asupra unor probleme care au legătură cu poziţiile lor oficiale, cu excepţia cazurilor în care există proceduri stabilite (de exemplu, negocierea sau procedura de revendicare) sau a celor aprobate de secretarul general sau de conducătorul instituţiei. În mod deosebit, funcţionarii publici au obligaţia de a nu folosi influenţa politică pentru a modifica deciziile referitoare la funcţiile lor oficiale. Se interzice funcţionarilor să solicite, direct sau indirect, concesii personale favorabile în relaţiile referitoare la conciliere şi arbitraj sau în relaţiile industriale. Orice încălcare a acestor norme atrage răspunderea disciplinară a funcţionarului public.

14. Conflictul de interese

14.1. Niciodată, funcţionarii publici nu se pot angaja sau avea legătură cu orice tip de afacere sau de activitate externă (instituţiei) care ar putea intra în conflict cu interesele departamentelor/instituţiilor sau ar putea fi în contradicţie cu funcţiile oficiale deţinute sau care le pot afecta capacitatea de îndeplinire a sarcinilor aferente funcţiei publice. Din acest motiv, funcţionarii publici care intenţionează să se angajeze sau să aibă legătură cu o afacere sau activitate externă (instituţiei) trebuie să aducă la cunoştinţa Direcţiei de Personal/Resurse Umane această intenţie. Funcţionarii publici cu normă întreagă ale căror îndatoriri au caracter de profesie (de exemplu, medici, ingineri, arhitecţi, medici veterinari, consilieri juridici etc.) au obligaţia de a nu profesa în mediul privat. Orice situaţie în care iniţierea unei afaceri sau profesii private ar putea fi, în mod rezonabil, pusă sub semnul întrebării, trebuie adusă la cunoştinţa secretarului general sau a conducătorului instituţiei.

14.2. Niciodată, funcţionarii publici nu trebuie să încerce să folosească cunoştinţele dobândite în exercitarea sau ca rezultat al atribuţiilor oficiale în beneficiul propriu sau al altor persoane cu care au legături personale, de familie sau de altă natură. Funcţionarul public care, în exercitarea atribuţiilor oficiale intră în contact cu orice aspect ce poate afecta un demers comercial în care el/ea are un interes, are obligaţia de a prezenta imediat, secretarului general sau conducătorului instituţiei,  natura şi dimensiunea interesului propriu. Cu excepţia cazului în care secretarul general sau conducătorul instituţiei nu consideră necesar, în această situaţie, un alt funcţionar public va fi desemnat să îndeplinească această sarcină.

14.3. Funcţionarul public care se confruntă cu dificultăţi financiare care pot compromite sau care pot fi considerate drept compromiţătoare pentru exercitarea atribuţiilor de către acesta (de exemplu, falimentul, insolvenţa sau o obligaţie semnificativă faţă de o persoană, instituţie financiară sau alt organism cu care a avut relaţii oficiale) are obligaţia de a prezenta acest lucru secretarului general sau conducătorului instituţiei. Orice astfel de informaţie trebuie gestionată cu cea mai strictă confidenţialitate de către Departament/instituţie, iar funcţionarului în cauză i se va oferi sprijin pentru soluţionarea dificultăţilor.”


	

	Italia
	▪ Legea nr.215/2004 – Prevederi referitoare la soluţionarea conflictelor de interese
 (încă în vigoare)
“Art.3 – Conflictul de interese

În condiţiile prezentei legi, conflictul de interese apare în cazul în care titularii funcţiilor guvernamentale
 întreprind o acţiune, inclusiv cea de prezentare a unei propuneri sau omit iniţierea unei acţiuni necesare aflându-se într-o situaţie de incompatibilitate în condiţiile prevăzute la art.2.1, sau în cazul în care acţiunea sau inacţiunea are un impact specific şi preferenţial asupra activelor şi pasivelor deţinătorilor, a soţiilor acestora sau a rudelor de până la gradul 4 sau asupra companiilor pe care le controlează, aşa cum prevede art.7 din Legea nr.287/1990, în detrimentul interesului public.”
▪ În prezent, se află în procedură legislativă (la Senat) un proiect de lege privind conflictul de interese. Textul proiectului a fost aprobat de Camera Deputaţilor, la 25 februarie 2016.

Elemente de noutate introduse de acest text :

- o nouă definiţie a conflictului de interese ; conflictul de interese apare  în cazul în care un deţinător al unei funcţii politice/guvernamentale, un parlamentar, un consilier regional deţine un interes economic privat care ar putea influența exercitarea funcțiilor publice atribuite sau ar putea denatura regulile de piaţă privind libera concurență ;

- extinderea categoriilor de persoane pentru care au aplicabilitate dispoziţiile legii privind conflictul de interese la : deţinătorii de funcţii politice (Preşedintele şi Vicepreşedinţii Consiliului de Miniştri, miniştrii şi adjuncţii acestora, secretarii de stat şi comisarii speciali ai Guvernului prevăzuţi la art.11 din Legea nr.400 din 23 august 1988) ; deţinătorii de funcţii guvernamentale regionale (preşedinţii regiunilor şi provinciilor autonome, membrii consiliilor regionale şi ale provinciilor autonome) ; membrii Parlamentului ; consilierii regionali, precum şi angajaţii autorităţilor administrative independente ;

- modificarea şi extinderea componenţei, respectiv, competenţei Autorităţii pentru concurenţă şi piaţă (Autoritatea antitrust), instituţia abilitată cu punerea în aplicare a acestei legi ;

- stabilirea unei liste exhaustive a situațiilor și informaţiilor patrimoniale ce trebuie declarate potrivit unui calendar mai strict decât cel actual, precum şi sancţiunile specifice aplicabile în caz de nerespectare a acestora ;

- în cazul nerespectării obligaţiilor legale, sancţiunea aplicată de Autoritatea antitrust, în funcţie de gravitatea faptelor, este amenda sau o sancţiune penală ;

- reglementarea obligaţiei de abţinere pentru titularul unui interes economic privat de natură a influenţa exercitarea funcţiilor publice care i-au fost atribuite sau de a denatura regulile de piaţă privind libera concurenţă; încălcarea acestei obligaţii antrenează aplicarea unei sancţiuni pecuniare stabilită proporţional cu valoarea beneficiului obţinut ;

- în ce priveşte persoanele cu funcţii elective – parlamentarii şi consilierii regionali – textul introduce noi prevederi referitoare la ineligibilitate ; potrivit propunerii de introducere a unui nou articol (art.10) în Legea privind alegerea membrilor Camerei Deputaţilor, sunt ineligibile persoanele care au încheiat cu statul contracte semnificative de lucrări, servicii şi bunuri ; reprezentanţii, directorii şi managerii companiilor şi întreprinderilor cu profit privat care sunt subvenţionate de stat în condiţiile legii, etc. 


	Legea nr.215/2004 – Prevederi referitoare la soluţionarea conflictelor de interese (încă în vigoare)
« Art.4 – Abuzul de o poziţie dominantă  şi cazurile de răspundere

(1) Normele în vigoare privind prevenirea şi eliminarea abuzului de o poziţie dominantă de la art.3 (Abuzul de o poziţie dominantă)  din Legea nr.287 din 10 octombrie 1990 nu sunt afectate.

(2) Interdicţia prevăzută la art.2 din Legea nr.249 din 31 iulie 1997 şi la art.14 din Legea nr.112 din 3 mai 2004 privind acţiunile sau conduita având drept scop sau efect crearea sau păstrarea unei poziţii dominante rămâne, de asemenea, neafectată.

(3) Încălcarea prevederilor prevăzute la paragraful (2) se sancţionează în cazul în care, acţiunile de exploatare întreprinse de deţinătorii unei poziţii guvernamentale sunt efectuate de întreprinderi conduse de aceşti deţinători, de soţiile lor sau de rudele de până la al doilea grad, sau de  întreprinderi sau companii controlate de aceştia, aşa cum se prevede la art.7 din Legea nr.287/1990. »


	Letonia
	▪ Legea privind prevenirea conflictelor de interese în activităţile desfăşurate de oficialii publici 

„Art. 1 - Definiţii
(…)

(5) Conflictul de interese reprezintă situaţia în care, în îndeplinirea atribuţiilor funcţiei publice, o persoană trebuie să decidă sau să participe la luarea unei decizii sau să desfăşoare alte activităţi legate de funcţia sa, care afectează sau pot afecta interesele personale sau financiare ale acestei persoane, ale rudelor sale sau ale unor terţi.”

▪ Codul penal
 nu reglementează expres infracţiunea conflictului de interese; sunt incriminate alte fapte care conţin elemente ale conflictului de interese.


	▪ Codul infracţiunilor administrative

„Capitolul 12 „c” – Infracţiuni administrative în domeniul prevenirii corupţiei
Art.16629 – Nerespectarea obligaţiei de notificare a conflictului de interese

În cazul nerespectării deliberate a obligaţiei de notificare a conflictului de interese, oficialul statului este sancţionat cu amendă de până la 250 LVL (≈355 €), cu sau fără pierderea dreptului de a ocupa o funcţie publică.
Art.16630 – Nerespectarea restricţiilor şi interdicţiilor impuse unui oficial al statului
În cazul încălcării restricţiilor privind obţinerea de venituri din activităţi comerciale, cumulul de funcţii publice sau activităţile de reprezentare prevăzute de lege sau încălcarea acestor restricţii care au fost specificate în ce priveşte acţiunea cu statul sau cu proprietatea guvernului local, precum şi pentru îndeplinirea de funcţii de către un oficial al statului aflat în conflict de interese, sancţiunea aplicabilă este amenda cuprinsă între 50 – 250 LVL (≈71- 355 €), cu sau fără pierderea dreptului de a ocupa o funcţie publică.»


	Lituania
	▪ Conflictul de interese nu este incriminat de Codul penal.
▪ Aspectele legate de conflictul dintre interesele publice şi private sunt guvernate de Legea nr. VIII-371/1997 privind reglementarea intereselor publice şi private în serviciul public.

Legea nr. VIII-371/1997 privind

reglementarea intereselor publice şi private în serviciul public (cu modificările ulterioare)

„Art.2 - Definiţii
(…)

(4) Conflictul de interese reprezintă situaţia în care, pentru îndeplinirea îndatoririlor, funcţionarul public trebuie să ia o decizie sau să participe la procesul decizional sau să pună în practică diverse ordine care au legătură cu interesele sale personale.”


	Codul delictelor administrative şi alte legi conţin dispoziţii privind răspunderea administrativă sau disciplinară pentru încălcarea dispoziţiilor Legii nr.371/1997.

▪ Potrivit art.533 din Codul delictelor administrative, încălcarea dispoziţiilor Legii nr.VIII-371/1997 se pedepseşte cu amendă cuprinsă între 140 şi 300 €. 
În caz de recidivă, făptuitorul se sancţionează cu amendă cuprinsă între 300 şi 580 €.  
În aceste situaţii, amenzile administrative pot fi impuse de şeful Comisiei oficiale de etică
.

▪ Răspunderea disciplinară pentru diversele categorii de persoane din serviciul public este reglementată de legile care guvernează activitatea respectivei categorii de persoane. De exemplu, potrivit art.29 din Legea privind funcţia publică, următoarele sancţiuni disciplinare pot fi aplicate funcţionarilor publici pentru abateri în serviciu : mustrare, avertisment, avertisment sever, demitere din funcţie. Aceste sancţiuni disciplinare pot fi aplicate, printre altele, şi în cazurile de încălcare a legii care reglementează conflictul de interese. Încălcarea gravă a dispoziţiilor acestei legi poate conduce la demiterea din funcţie a persoanei în cauză.



	Luxemburg
	▪ Codul penal 

« Interese ilegale 

(„De la prise illégale d’intérêts”)

Art.245

Orice persoană, depozitară (a autorităţii) sau agent al autorităţii sau al forţei publice, orice persoană însărcinată cu o misiune a serviciului public sau investită cu un mandat electiv public, care, fie direct, fie prin intermediul unor persoane sau prin acte simulate, a luat, primit sau păstrat orice interes care ar putea exista în actele, licitaţiile, întreprinderile sau regiile în care, în momentul actului respectiv, răspundea, total sau parţial, de administrare sau supraveghere sau care, având misiunea de ordonanţare a plăţilor sau de lichidare a unei afaceri, a avut un interes de orice natură, se pedepseşte cu închisoare de la 6 luni la 5 ani şi cu amendă cuprinsă între 500 şi 125.000 € şi, în plus, va putea fi condamnată la interdicţia de a ocupa funcţii, posturi sau funcţii publice.

Dispoziţia precedentă nu se aplică celui care, din cauza circumstanţelor, nu putea favoriza prin poziţia deţinută interesele sale private şi care a acţionat în mod transparent.

▪ Legea din 16 aprilie privind statutul general al funcţionarilor statului

“Art.14
(1) Funcţionarul are obligaţia de a manifesta disponibilitate, independenţă şi neutralitate. Nici o activitate accesorie, în sensul prezentului articol, nu poate fi exercitată sau autorizată dacă nu este în concordanţă cu îndeplinirea, în mod conştiincios şi integral, a sarcinilor profesionale sau dacă există incompatibilitate, de fapt sau de drept, în ce priveşte autoritatea, independenţa sau demnitatea funcţionarului.

(2) În sensul prezentului articol, se consideră activitate accesorie orice serviciu sau muncă retribuită cu care un funcţionar este însărcinat în afara funcţiilor sale, fie în numele statului, al unei comune, al unui sindicat de comună, al unei instituţii publice naţionale sau internaţionale, fie în numele unei instituţii private sau al unui particular.

(3) Se interzice funcţionarului să aibă orice fel de interes, propriu sau prin interpus, indiferent de denumirea şi formă juridică, într-o întreprindere supusă controlului administraţiei sau serviciului său, sau care se află în legătură cu administraţia sau serviciul său.

VI. Activităţi accesorii (art.14)

Art.14 – Abatere disciplinară – funcţionar – conflict de interese ilicit într-o întreprindere – statutul general al funcţionarilor, art.14(3)

- Art.14(3) reglementează, în mod riguros, obligaţia ce revine oricărui funcţionar de a evita orice conflict de interese, conflictul de interese fiind legat de situaţiile în care funcţionarul are un interes personal suficient pentru a implica sau a conduce la apariţia riscului de a implica interesul public pe care îl realizează prin exercitarea funcţiilor. Noţiunea de conflict de interese este, de fapt, foarte largă. Pentru a exista un conflict de interese, este suficientă existenţa unei potenţiale situaţii de conflict, a unei posibilităţi reale, fondată pe legături logice şi ca interesul personal, pecuniar sau moral să fie preferat interesului public. Deci, nu este necesar  ca funcţionarul să fi profitat în mod real de funcţia sa pentru a-şi atinge interesele sau ca acestea să fi contravenit intereselor administraţiei publice. Este suficient riscul unui astfel de conflict de interese, întrucât acesta poate pune în cauză credibilitatea administraţiei publice. 

- Cu alte cuvinte, acest articol reglementează, similar articolului 245 din Codul penal referitor la infracţiunea de ingerinţă, o interdicţie care transformă într-o încălcare cvasiobiectivă simplul fapt material al imixtiunii, în absenţa oricărui prejudiciu şi a oricărei intenţii dolozive. Într-adevăr, legiuitorul a dorit ca funcţionarul să fie pus la adăpost faţă de cea mai mică suspiciune de trafic personal şi ca exercitarea funcţiilor publice să se situeze deasupra oricărei suspiciuni de imixtiune, ingerinţă sau infracţiuni. De asemenea, preocupat de eradicarea oricărui abuz şi chiar a unui posibil abuz, legiuitorul a avut în vedere orice interes, material sau moral, oricât de mic.

- De altfel, întreprinderile în care este interzis conflictul de interese sunt cele supuse controlului administraţiei sau serviciului din care face parte funcţionarul sau cele aflate în legătură cu această administraţie sau serviciu şi nu numai întreprinderile supuse controlului personal al funcţionarului sau care sunt în legătură directă cu acesta. »

	

	Malta
	Legea privind administraţia publică 

“Anexa 1 – Codul de etică
Art.5

(…)

B. Conflictul de interese

8. Conflictul de interese poate fi definit ca situaţia în care un angajat public are un interes privat sau personal suficient pentru a influenţa sau a părea că influenţează exercitarea obiectivă a atribuţiilor oficiale.

9. Angajaţii publici au obligaţia de a evita orice interes financiar sau de altă natură sau orice acţiune care, direct sau indirect, ar putea compromite îndeplinirea sarcinilor profesionale.

10. În numeroase cazuri, numai angajatul individual est expus riscului unui potenţial conflict. Ca atare, obligaţia de a aduce la cunoştinţa superiorului ierarhic existenţa unui conflict de interese potenţial sau real, revine angajatului.

11. Acest lucru include notificarea tuturor intereselor relevante personale, financiare, de afaceri sau de altă natură, şi îndeosebi :

a) calitatea de membru al oricărui comitet director, parteneriat, agenţie sau orice acţiuni deţinute ;

b) orice interes într-o activitate sau afacere în care sau cu care organizaţia este angajată ;

c) orice interes în mărfuri sau servicii recomandate sau furnizate organizaţiei.

12. Angajaţii publici au obligaţia de a notifica conducătorului organizaţiei, în scris, în termen de o săptămână de la data apariţiei intereselor menţionate, a preluării funcţiei, a modificării atribuţiilor sau a circumstanţelor.”

	▪ Conflictul de interese nu este incriminat de Codul penal, dar, în condiţiile legii, pot avea aplicabilitate sancţiunile prevăzute la art.124-126 din Codul penal
.
 « § Despre abuzul comis de oficiali şi funcţionari publici

Art.124 – Interesul privat în adjudecări, etc.

Oficialul sau funcţionarul public care, în mod deschis sau secret, sau prin intermediul altei persoane, beneficiază de o atribuire, de un contract sau o administrare faţă de care deţine, total sau parţial, conducerea sau supravegherea, sau deţine conducerea sau supravegherea în momentul începerii atribuirii, contractului sau administrării, este condamnat la închisoare de la unu la şase luni şi la interdicţia permanentă de ocupare a unei funcţii sau post public.

Art.125 – Interesul privat în emiterea de ordine, etc.

Oficialul sau funcţionarul public având un interes în orice problemă pentru care este abilitat să emită ordine, să lichideze conturi, să facă aranjamente financiare sau plăţi de orice fel, este condamnat la pedepsele prevăzute la articolul precedent.

Art.126 – Circumstanţe agravante

Ori de câte ori, în cazurile prevăzute de ultimele două articole, oficialul sau funcţionarul public provoacă, în mod fraudulos, administraţiei căreia îi aparţine, o pierdere de orice tip, pedeapsa este închisoare între 18 luni şi 3 ani, cu interdicţiile prevăzute la articolele menţionate. »



	Marea Britanie
	▪ Nu există o lege privind conflictul de interese aplicabilă tuturor instituţiilor; în cazul parlamentarilor, miniştrilor şi funcţionarilor publici, conflictul de interese este reglementat de coduri speciale. Astfel: pentru miniştri, Codul de etică şi îndrumare procedurală a miniştrilor conţine şi reguli privind imparţialitatea şi conflictul de interese, confidenţialitatea şi loialitatea profesională; pentru parlamentari, Codul de conduită a membrilor Parlamentului reglementează îndatoririle publice ale membrilor, principiile generale de conduită, regulile de conduită, cerinţa înregistrării şi declarării intereselor, îndatoririle faţă de Comisarul parlamentar pentru standarde şi interese şi îndatoririle faţă de comisarul parlamentar pentru standarde şi de Comisia pentru standarde şi privilegii (Codul este însoţit de un ghid pentru regulile referitoare la conduita membrilor Parlamentului).
În ambele instituţii există comisii de etică şi registre publice pentru declararea intereselor financiare.

▪ În ce priveşte funcţiile publice, Legea privind prevenirea corupţiei (1889) – cea mai veche normă în materie – reglementează cele şapte principii ale vieţii publice utilizate în evaluarea standardelor aplicabile în viaţa publică: altruismul;  integritatea; obiectivitatea; responsabilitatea; transparenţa; onestitatea; managementul.
▪ Legea  din 2006 privind companiile

(ale cărei dispoziţii se referă la directorii de companii.)

„Art.175 – Obligaţia evitării conflictului de interese

(1) Directorul unei companii are obligaţia de a evita o situaţie în care are sau poate avea, un interes direct sau indirect ce intră sau poate intra în conflict cu interesele companiei.

(2) Aceasta se aplică îndeosebi exploatării oricărei proprietăţi, informaţii sau oportunităţi (este irelevantă situaţia în care compania ar fi putut folosi în avantajul său proprietatea, informaţia sau oportunitatea).

(3) Obligaţia nu are aplicabilitate pentru conflictul de interese apărut în legătură cu o tranzacţie sau aranjament făcut cu compania.

(4) Obligaţia nu este încălcată în cazul în care:

a) în mod rezonabil, se consideră că situaţia nu poate conduce la apariţia unui conflict de interese; sau

b) problema respectivă a fost aprobată de directori.

(5) Aprobarea poate fi dată de directori:

a) în cazul în care compania este o companie privată şi nimic din actul de constituire al companiei nu invalidează o astfel de aprobare, problema în cauză fiind propusă şi aprobată de directori ; sau

b) în cazul în care compania este o companie publică, iar în actul de constituire este inclusă prevederea privind conferirea către directori a competenţei aprobării problemei în cauză, care este propusă şi aprobată de aceştia în conformitate cu actul de înfiinţare.

(6) Aprobarea este efectivă numai în cazul în care:

a) se consideră îndeplinită orice condiţie referitoare la cvorumul şedinţei în care se examinează problema în cauză, fără a se lua în calcul prezenţa directorului în cauză sau a oricărui alt director care ar avea interes, şi

b) problema a fost aprobată fără votul acestora sau ar fi fost aprobată chiar dacă voturile acestora nu ar fi fost numărate.

(7) Orice referire din acest articol la conflictul de interese include conflictul de interese şi obligaţia evitării conflictului de interese.

Art.176 Obligaţia neacceptării de avantaje de la terţe părţi

(1) Directorul unei companii are obligaţia de a nu accepta un avantaj din partea unui terţ acordat în baza :

a) calităţii sale de director, sau

b) acţiunii (sau inacţiunii) sale în calitate de director.

(2) « Terţă parte » înseamnă o persoană, alta decât compania, un organ al corporaţiei sau o persoană care acţionează în numele companiei sau al organului corporaţiei.

(3) Avantajele obţinute de un director de la o persoană care, în calitate de director sau în orice altă calitate, prestează servicii companiei nu sunt considerate ca fiind acordate de o terţă parte.

(4) Această obligaţie nu este încălcată în cazul în care, în mod rezonabil, acceptarea avantajului nu poate fi considerată ca având un potenţial de apariţie a unui conflict de interese.

(5) Orice referire din acest articol la conflictul de interese include conflictul de interese şi obligaţia evitării conflictului de interese.

Art.177 – Obligaţia de a declara interesul în tranzacţia sau aranjamentul propus

(1) În cazul în care directorul unei companii este, în orice mod, direct sau indirect, interesat în tranzacţia sau aranjamentul propus companiei, acesta are obligaţia de a declara celorlalţi directori natura şi dimensiunea interesului său.

(2) Declaraţia poate (dar nu trebuie) fi făcută:

a) la o reuniune a directorilor; sau

b) prin notificare adresată directorilor potrivit : i) art.184 (notificare scrisă) sau ii) art.185 (notificare generală).

(3) În cazul în care declaraţia de interese prevăzută de prezentul articol se dovedeşte a fi, sau devine, inexactă sau incompletă se impune depunerea unei alte declaraţii.

(4) Orice declaraţie făcută în baza prezentului articol trebuie făcută înaintea efectuării, de către companie, a tranzacţiei sau aranjamentului. 

(5) Acest articol nu necesită declararea unui interes pe care directorul nu îl cunoaşte sau în cazul în care directorul nu are cunoştinţă de tranzacţia sau aranjamentul în cauză. În sensul acestui articol, se consideră că directorul are cunoştinţă numai de problemele pe care are obligaţia de a le cunoaşte.

(6) Un director nu trebuie să declare un interes :

a) dacă, în mod rezonabil, se poate considera că interesul nu poate da naştere unui conflict de interese ;

b) în cazul în care sau în măsura în care ceilalţi directori sunt deja la curent cu acesta (…) ; sau

c) în cazul în care sau în măsura în care acesta priveşte termenii contractului său de serviciu care a fost sau urmează a fi examinat : i) la o reuniune a directorilor, sau ii) de o comisie a directorilor desemnată în acest scop, în condiţiile prevăzute de actul de constituire a companiei. »

	

	Olanda
	▪ Dispoziţii referitoare la conflictul de interese se regăsesc în diverse coduri. De exemplu, Codul de procedură privind posibile conflicte de interese ale noilor miniştri în timpul formării unui nou Cabinet.

Parlamentul nu are un Cod de conduită, dar are un registru public privind funcţiile suplimentare, cadourile şi călătoriile.
De asemenea, mai multe texte legale conţin dispoziţii de reglementare a principiului integrităţii şi imparţialităţii :

Regulamentul Parlamentului, Legea privind incompatibilităţile, Legea privind veniturile suplimentare ale funcţionarilor politici.

	

	Polonia
	▪ Nu există o lege de reglementare expresă a conflictului de interese cu aplicabilitate pentru toate instituţiile.
- Codul procedurilor administrative

“Art.24 – Motive pentru descalificarea unui angajat

(1) Angajatul unei autorităţi a administraţiei publice nu este calificat să participe la procedurile care :

1) îl implică ca şi parte sau, dacă există o legătură între acesta şi una din părţi, acestea au ca rezultat o posibilă influenţă asupra drepturilor şi obligaţiilor sale ;

2) au legătură cu soţul/soţia sa, cu o rudă sau afin de până la gradul doi ;

3) au legătură cu o persoană cu care se află într-o relaţie de adopţie sau tutoriat ;

4) au ca obiect o acţiune la care a participat ca martor sau expert sau în care a avut calitatea de reprezentant al uneia din părţi sau în care o parte este reprezentată de una din persoanele menţionate la subparagrafele 2) şi 3) ;

5) l-au avut ca participant la emiterea unei decizii contestate într-o instanţă inferioară;

6) au fost instituite împotriva acestuia ca urmare a unei investigaţii oficiale, a unor proceduri disciplinare sau penale ;

7) au ca parte un oficial superior al acestuia.

(2) Desfacerea căsătoriei (art.1.2), adopţia sau tutoriatul (art.1.3) nu constituie motive pentru descalificarea unui angajat de la participarea la proceduri.

(3) La solicitarea angajatului, a uneia din părţi sau ex officio, un superior ierarhic direct al angajatului este descalificat de la participarea la proceduri dacă există posibilitatea existenţei unor motive care nu au fost prevăzute la art.1 şi care pot ridica dubii asupra imparţialităţii angajatului.

(4) Angajatul descalificat trebuie să întreprindă numai acele acţiuni care, datorită interesului public sau datorită unor interese importante ale părţilor,  trebuie efectuate imediat.

Art.25 – Motive pentru descalificarea unei autorităţi

(1) O autoritate a administraţiei publice este descalificată de la luarea unei decizii referitoare la un interes financiar al :

1) conducătorului autorităţii sau al persoanelor cu care se află în relaţiile prevăzute la art.24.1.2 şi 24.1.3 ;

2) conducătorului unei autorităţi direct superioare sau al persoanelor cu care se află în relaţiile prevăzute la art.24.1.2 şi 24.1.3.

(2) Dispoziţiile art.24.4 se aplică în mod corespunzător. »

- În cazul miniştrilor, conflictul de interese este reglementat de Legea privind limitarea activităţii economice a persoanelor care exercită funcţii publice şi Rezoluţia Consiliului de Miniştri privind normele şi reglementările referitoare la activitatea Consiliului de Miniştri, iar pentru parlamentari de Legea privind exercitarea mandatului de deputat sau senator şi Codul etic al deputaţilor.

- Elemente ale conţinutului conflictului de interese sunt indirect reglementate de diferite texte legale : 
- Codul companiilor comerciale (art.56-57, art.69, art.211, art.380); 
- Codul procedurilor
administrative (art.24 - Motive pentru descalificarea unui angajat, art.25 – Motive pentru descalificarea unei autorităţi); 
- Codurile etice pentru anumite profesiuni.

	

	Portugalia
	▪ Legislaţia în materie - civilă/penală - nu conţine definiţia conflictului de interese, deşi există dispoziţii legale care fac referire la acesta.

▪ Pentru parlamentari, conflictul de interese este reglementat de Legea nr.7/1993 privind statutul deputaţilor

« Art.27 – Posibile conflicte  de interese
(1) În cazul în care prezintă o propunere legislativă sau intervin în lucrările parlamentare, în comisie sau în plen, deputaţii au obligaţia, dacă este cazul, de a declara, în prealabil, existenţa oricărui interes particular în dosarul în cauză.

(2) Conflictul de interese poate exista :

a) dacă deputaţii, soţii/soţiile sau părinţii sau rudele în linie directă sau până la al doilea grad în linie colaterală, sau persoanele cu care trăiesc în comun deţin drepturi sau interese în actele juridice a căror existenţă, validitate sau efecte sunt susceptibile de a fi modificate ca o consecinţă directă a legii sau rezoluţiei Adunării Republicii ;

(3) Declaraţiile prevăzute la paragrafele precedente pot fi făcute cu ocazia primei intervenţii a deputatului în procedura sau activitatea parlamentară în cauză, dacă procedura sau activitatea face obiectul unei înregistrări sau a unui proces-verbal, sau sunt adresate sau depuse la Biroul Adunării Republicii sau la comisia parlamentară prevăzută la art.27 – A, înainte de desfăşurarea procedurii sau activităţii care le justifică.”

▪ Pentru angajaţii publici, în ce priveşte conflictul de interese, au aplicabilitate prevederile art.30 din Legea nr.12-A/2008 privind regimul angajărilor, carierele şi compensarea angajaţilor care îndeplinesc funcţii publice:
“Art.30 – Interesul în procedură
(1) Angajaţii publici au obligaţia de a nu presta servicii de studiere, pregătire sau finanţare de proiecte pentru terţe părţi, fie realizate de ei înşişi sau printr-un intermediar, pe baza unui regim de angajare autonom sau de subordonare. Acelaşi lucru are aplicabilitate pentru candidaturile sau cererile depuse pentru evaluare sau decizie sau adresate unor organe sau structuri organice aflate sub influenţa lor directă.

(2) Se interzice angajaţilor publici să beneficieze personal şi în mod injust, de acte sau să participe la contracte de înfiinţare a unor organe şi structuri organice aflate sub directa lor influenţă. 

(3) În sensul prevederilor paragrafelor precedente, aceste organe sau structuri organice se consideră a fi sub directa influenţă a angajatului public, dacă:

a) sunt supuse competenţei de management sau de supraveghere a acestuia ;

b) îndeplinesc atribuţii delegate sau sub-delegate de angajatul public în cauză ;

c) au fost instituite de angajatul public în cauză sau titularul respectiv a intervenit în calitate de entitate publică, în scopul special de a interveni în procedurile în cauză ;

d) sunt integrate, total sau parţial, de funcţionari desemnaţi pe o perioadă determinată sau determinabilă ;

e) titularii sau angajaţii publici integraţi au beneficiat, pe o perioadă mai mică de un an, de orice fel de compensaţie sau au obţinut o evaluare profesională în cadrul procedurii în care acesta a intervenit;

f) au cooperat, într-o situaţie de paritate ierarhică, în cadrul aceluiaşi organ, serviciu sau structură organică.

(4) Este echivalent cu interesul unui angajat public, aşa cum este definit la paragrafele 1 şi 2, interesul :

a) soţiei/soţului cu care are bunurile în comun, al ascendenţilor şi descendenţilor de orice grad, al rudelor colaterale până la gradul doi şi cu care acesta locuieşte potrivit dispoziţiilor articolului 2020 din Codul civil ;

b) interesul în compania în care acesta deţine capital direct sau indirect, singur sau împreună cu persoanele la care s-a făcut referire în paragraful precedent, în procent de cel puţin 10%.

(5) Încălcarea dispoziţiilor cuprinse la paragrafele 1 şi 2 antrenează acţiunea disciplinară prevăzută de lege.
(6) În sensul prevederilor Codului de procedură administrativă, angajaţii publici au obligaţia de a informa managerul asupra existenţei situaţiilor menţionate la paragraful 4, înainte ca deciziile să fie luate, actele să fie puse în practică sau încheiate, sau contractele întocmite aşa cum se prevede la paragrafele 1 şi 2.

(7) Au aplicabilitate, cu adaptările necesare, dispoziţiile art.51 din Codul de procedură administrativă. »

	Conform Legii 7/1993 (art.27-A), competenţa examinării şi soluţionării cazurilor de integritate şi de abateri
disciplinare comise de parlamentari aparţine Comisiei de etică parlamentară.



	Slovacia
	▪ Legea constituţională nr.357/2004 privind protecţia interesului public, în exercitarea funcţiilor publice, de către oficialii publici

„Art.3 – Termeni de bază

(1) În sensul prezentei legi constituţionale, oficialul public este persoana titulară a unei funcţii prevăzute la art.2(1). În sensul articolelor 7 şi 8 şi în sensul procedurilor privind încălcarea îndatoririlor în condiţiile art.7 şi 8, orice persoană care, anterior, a avut statut de oficial public este considerată ca fiind oficial public încă un an de la plecarea din funcţia publică.

(…)

(4) În sensul acestei legi, prin conflict de interese se înţelege situaţia în care, în exercitarea funcţiei, un oficial public acordă întâietate interesului personal faţă de interesul public.
Art.4 - Obligaţii generale şi restricţii

(1) În exercitarea funcţiei, oficialul public are obligaţia de a proteja interesul public. În exercitarea funcţiei, oficialul public nu are dreptul de a acorda prioritate unui interes personal în raport cu interesul public. 

(2) În exercitarea funcţiei, oficialul public are obligaţia de a se abţine de la orice acţiune care ar putea fi contrar prezentului act constituţional. În acest scop, se interzice oficialilor publici: 

a) să facă uz de funcţie, de prerogativele specifice funcţiei şi de informaţiile obţinute în exercitarea funcţiei sau în legătură cu aceasta, în avantajul propriu, în avantajul rudelor apropiate sau al altor persoane fizice sau juridice; prevederea nu se aplică activităţilor sau sarcinilor rezultate din îndeplinirea funcţiei de oficial public ;

b) să solicite cadouri, să accepte cadouri, să determine alte persoane să le facă daruri sau să primească alte avantaje legate de îndeplinirea atribuţiilor profesionale; prevederea nu se aplică pentru cadourile oferite în mod obişnuit în exercitarea unei funcţii publice sau cadourile oferite în conformitate cu legea;

c) să negocieze pentru ei înşişi, pentru rudele apropiate, pentru alte persoane fizice sau juridice - cu excepţia cazului în care negocierea face parte din sarcinile oficiale - contracte de afaceri cu următoarele entităţi:
1) statul;

2) municipalităţile;

3) unităţile teritoriale superioare;

4) companiile de stat, fondul de stat, Fondul Naţional de Proprietate al Republicii Slovacia sau o altă persoană juridică înfiinţată de stat;

5) organizaţiile bugetare sau organizaţii finanţate prin contribuţii înfiinţate de municipalităţi; 

6) organizaţiile bugetare sau organizaţii finanţate prin contribuţii înfiinţate de unităţi teritoriale de grad superior; sau

7) alte persoane juridice la care statul participă cu capital, Fondul Naţional de Proprietate al Republicii Slovacia, o municipalitate sau o unitate teritorială de grad superior; 

d) să dobândească proprietăţi ale statului sau ale Fondului Naţional de Proprietate al Republicii Slovacia, într-un alt mod decât prin ofertă sau licitaţie publică; această prevedere se aplică şi rudelor apropiate ale oficialilor publici;

e) să încheie un acord de parteneriat tăcut sau să achiziţioneze acţiuni la purtător, într-un alt mod decât moştenirea;

f) să-şi folosească în scopuri publicitare persoana, numele şi prenumele, imaginea, fotografia, vocea înregistrată sau semnătura; 

g) să folosească, în avantaj personal, simboluri legate de exercitarea funcţiei.  

(…)
Art.8 – Restricţii aplicabile după încheierea exercitării funcţiei publice 

(1) Oficialul public care, în ultimii doi ani de exercitare a funcţiei publice, aprobă acordarea unei subvenţii unor persoane fizice sau juridice, sau care acordă sau aprobă o altă subvenţie sau beneficiu unor persoane fizice sau juridice, sau care exceptează persoane fizice sau juridice de obligaţii ce reies din reglementări generale obligatorii sau din acte legale individuale, nu poate, timp de un an de la încheierea exercitării funcţiei:

a) avea un loc de muncă sau intra într-o relaţie industrială similară cu astfel de persoane sau primi un salariu care este de 10 ori mai mare decât salariul minim;

b) fi membru al un consiliu de management, de control sau de supraveghere a acestor întreprinderi ;

c) fi partener, membru sau acţionar la aceste întreprinderi ;

d) încheia cu aceste persoane un contract de împuternicire, un acord de mandat, un contract de comision, un contract de brokeraj, un contract de reprezentare comercială, un acord de parteneriat tăcut sau un acord de donaţie ;

e) încheia un acord de autorizare pentru a acţiona în numele acestor persoane. »


	▪ Legea constituţională nr.357/2004
« Art.9 – Proceduri referitoare la protecţia interesului public şi la prevenirea conflictului de interese

(…)

(10) O amendă egală cu valoarea a:

a) 3 salarii lunare ale oficialului public se aplică pentru încălcarea obligaţiei de a depune declaraţia prevăzută la art.7 (declararea funcţiilor, a poziţiilor deţinute, a activităţilor şi a averii), în perioada prevăzută la acelaşi articol;

b) 3 salarii lunare ale oficialului public se aplică oficialului public ce a completat declaraţia prevăzută la art.7, cu date incomplete sau eronate privind averea deţinută ;
c) 3 salarii lunare ale oficialului public se aplică pentru încălcarea obligaţiilor prevăzute la art.8 (restricţii aplicabile după încheierea funcţiei) ;

d) 6 salarii lunare ale oficialului public se aplică pentru încălcarea obligaţiilor prevăzute la art.5 (incompatibilităţile cu anumite funcţii şi activităţi) ; sau

e) 12 salarii lunare ale oficialului public se aplică pentru încălcarea obligaţiilor prevăzute la art.4 (îndatoriri şi restricţii generale). »


	Slovenia
	▪ Codul penal nu incriminează conflictul de interese.

▪ Legea din 2004 privind integritatea şi prevenirea corupţiei

„Art.4 – Definiţii

(…)

(9) “Conflictul de interese” înseamnă situaţia în care interesul privat al unei persoane oficiale influenţează sau pare că influenţează îndeplinirea imparţială şi obiectivă a îndatoririlor publice;

(10) “Interesul privat al unei persoane oficiale” înseamnă un beneficiu pecuniar sau nepecuniar care este în avantajul său, în avantajul membrilor familiei sale sau al altor persoane fizice sau juridice cu care aceasta menţine sau a menţinut relaţii personale, de afaceri sau politice;

(…)

3. Restricţii aplicabile activităţilor comerciale cauzate de conflictul de interese

Art. 35 (Restricţii aplicabile activităţilor comerciale şi consecinţele încălcării acestora)

(1) Organismul public sau organizaţia angajată în desfăşurarea procedurii de achiziţii publice potrivit reglementărilor privind achiziţiile publice, sau care efectuează procedura de acordare a contractelor sau a altor forme de parteneriat public-privat, nu poate dispune de bunuri, servicii sau lucrări de construcţii, nu poate încheia parteneriate în sectorul public-privat sau acorda drepturi speciale şi exclusive entităţilor în care directorul organismului sau organizaţiei în cauză, ori un membru din familia funcţionarului are următorul rol: participă ca  manager, este membru al conducerii sau reprezentant legal; sau deţine peste 5% din drepturile fondatorilor sau din capital, fie prin participarea directă, fie prin intermediul altor persoane juridice.
(2) Interdicţia prevăzută la paragraful precedent se aplică şi relaţiilor de afaceri ale organismului public sau organizaţiei cu funcţionarul sau cu un membru de familie al acestuia ca persoană fizică. 
(3) Interdicţia de a acţiona în sensul prevăzut în detaliu la paragraful 1 şi la paragraful precedent al prezentului articol nu se aplică altor proceduri sau modalităţi de obţinere a fondurilor care nu sunt prevăzute la paragraful 1 al prezentului articol, potrivit căruia dispoziţiile prezentei legi sau orice altă lege referitoare la conflictul de interese şi obligaţia de a evita orice conflict de interese trebuie respectate în mod corespunzător, sau referitoare la excluderea constantă a funcţionarului de la toate etapele decizionale privind execuţia şi încheierea procedurilor sau a tranzacţiilor. Dacă funcţionarul sau un membru din familia acestuia încalcă dispoziţiile privind evitarea conflictelor de interese sau excluderea, consecinţele trebuie să fie aceleaşi cu cele prevăzute pentru interzicerea funcţionării.
(…)
(5) Potrivit celor prevăzute la paragraful 1 al prezentului articol, în termen de o lună de la preluarea funcţiei şi în maximum 8 zile de la apariţia oricărei modificări, persoanele oficiale au obligaţia de a comunica organului în cadrul căruia sunt angajaţi, numele, numărul de înregistrare şi sediul entităţilor cu care ei înşişi sau membrii familiilor au o relaţie. Organul în cauză prezintă Comisiei lista entităţilor prevăzute în propoziţia precedentă, în cel târziu 15 zile de la primirea informaţiei sau a notificării modificărilor referitoare la entităţi. În fiecare lună, Comisia are obligaţia de a publica pe site lista entităţilor menţionate în prima propoziţie a acestui paragraf. 

Art. 36 (Interdicţia  temporară de a funcţiona după încetarea activităţii profesionale)
(1) Funcţionarul poate acţiona ca reprezentant al unei entităţi de afaceri care a stabilit sau este pe cale de a stabili contacte de afaceri cu organismul în care funcţionarul şi-a desfăşurat activitatea numai după expirarea unui termen de doi ani de la încetarea activităţii respective.
(2) Organismul în care funcţionarul şi-a desfăşurat activitatea poate avea legături de afaceri cu entitatea la care fostul funcţionar deţine o cotă de 5% din drepturile fondatorilor sau din capital, fie prin participare directă, fie prin intermediul altor persoane juridice, numai după expirarea unui termen de 1 an de la încetarea activităţii.

(…)

Art.37 – Obligaţia evitării conflictului de interese

(1) O persoană oficială are obligaţia de a acorda atenţie oricărui conflict de interese, prezent sau posibil, şi de a depune eforturi pentru a-l evita.

(2) Persoana oficială nu îşi poate folosi funcţia sau postul pentru a promova interesele proprii sau ale altei persoane.

Art.38 – Consecinţele nerespectării obligaţiei de a evita conflictul de interese

(1) Dacă legea nu prevede altfel, persoana oficială care, la preluarea unui post sau funcţii sau în timpul exercitării îndatoririlor profesionale, constată că a apărut sau ar putea apărea un conflict de interese are obligaţia de a-şi informa imediat superiorul, în scris, iar în cazul în care nu există un superior ierarhic, Comisia. Procedând în acest mod, persoana oficială încetează imediat să desfăşoare activitatea legată de apariţia conflictului de interese, cu excepţia cazului în care amânarea ar putea determina apariţia unui risc.

(2) Superiorul ierarhic sau Comisia decid asupra conflictului de interese în termen de 15 zile şi comunică persoanei oficiale decizia luată.

▪ Legea funcţionarilor publici

„Art.100 (Desfăşurarea altor activităţi şi conflictul de interese)

(1) Funcţionarii publici nu pot desfăşura alte activităţi:

1. în cazul în care activitatea încalcă interdicţia concurenţei sau clauza de concurenţă potrivit legii care reglementează ocuparea forţei de muncă;

2. în cazul în care desfăşurarea activităţii în cauză ar putea afecta imparţialitatea muncii desfăşurate;

3. în cazul în care desfăşurarea activităţii ar putea avea ca rezultat abuzul de date accesibile în virtutea îndeplinirii sarcinilor la locul de muncă, şi care nu sunt accesibile publicului;

4. în cazul în care desfăşurarea activităţii prejudiciază reputaţia organismului în cauză.
(2) Funcţionarii publici au obligaţia de a notifica superiorului ierarhic, activităţile pe care le consideră a fi contrare sau s-ar putea desfăşura în contradicţie cu prevederile paragrafului (1) ale prezentului articol, înainte de începerea acestor activităţi. Încălcarea obligaţiei prevăzute la acest paragraf constituie abatere disciplinară minoră.
(3) Superiorul ierarhic are obligaţia de a dispune, prin ordin, interzicerea desfăşurării activităţilor prevăzute la paragraful (1) al prezentului articol.

(4)

(…)

(7) Funcţionarul public care apreciază că a apărut o situaţie în care interesele sale personale ar putea afecta imparţialitatea şi obiectivitatea îndeplinirii sarcinilor sau în cazul în care circumstanţele situaţiei ar putea pune la îndoială imparţialitatea şi obiectivitatea sa, are obligaţia de a o notifica, imediat sau cât de curând posibil, superiorului ierarhic şi de a acţiona în conformitate cu instrucţiunile acestuia. În astfel de cazuri, superiorul ierarhic trebuie să se asigure că sarcinile sunt îndeplinite legal, imparţial şi obiectiv sau trebuie să verifice dacă acestea au fost executate în această manieră.”

	▪ Legea din 2004 privind integritatea şi prevenirea corupţiei

„Art.77 – Delicte  comise de persoane fizice

(1) O amendă cuprinsă între 400 şi 1.200 € se aplică persoanei care:

(…)

- prin încălcarea prevederilor paragrafului 5 al art.35 din prezenta lege, nu furnizează organului în cadrul căruia deţine funcţia, detalii referitoare la entităţile cu care el sau membrii familiei sale au stabilit relaţii, aşa cum prevede paragraful 1 al art.35 din prezenta lege;

- într-o perioadă de doi ani de la încheierea relaţiei de muncă în cadrul organului în care şi-a desfăşurat activitatea, acţionează ca reprezentant al unei persoane juridice care a stabilit sau urmează să stabilească relaţii comerciale cu respectivul organ, încălcând astfel prevederile paragrafului 1 al art.36 din prezenta lege;

- prin încălcarea prevederilor paragrafului 1 al art.38 din prezenta lege, nu aduce la cunoştinţa superiorului ierarhic sau Comisiei existenţa unui conflict de interese sau posibilitatea apariţiei unui conflict de interese;
(…)”
▪ Legea funcţionarilor publici
Încălcarea obligaţiei de notificare a conflictului de interese constituie abatere disciplinară gravă (art.123.2).
 « Art.124 – Măsuri disciplinare

(1) Măsurile disciplinare pentru abaterile disciplinare minore sunt :
(…)

(2) Măsurile disciplinare pentru abaterile disciplinare grave sunt :

1) amenda, al cărei cuantum poate ajunge la 20-30% din salariul obţinut în luna comiterii abaterii grave ;

2) dezinvestirea sau destituirea din funcţie ;

3) destituirea dintr-o funcţie şi numirea într-o funcţie inferioară ;

4) anularea contractului de muncă.

(3) Măsura disciplinară a anulării contractului de muncă poate fi adoptată numai în cazul în care delictul a fost comis cu intenţie sau prin neglijenţă gravă. »


	Spania
	▪ Codul penal nu incriminează conflictul de interese.
▪ Legea nr.3/2015 privind exercitarea funcţiilor superioare în Administraţia Generală a Statului

“Titlul II – Regimul conflictului de interese şi al incompatibilităţilor

Art.11 – Definiţia conflictului de interese

(1) Oficialii superiori au obligaţia de a servi în mod obiectiv interesele generale şi de a împiedica influenţa

necorespunzătoare a intereselor

personale asupra îndeplinirii îndatoririlor şi responsabilităţilor.

(2) Se consideră că oficialii superiori se află în conflict de interese în cazul în care decizia ce urmează a fi adoptată, în conformitate cu prevederile art.15, poate afecta interesele lor personale, economice sau profesionale implicând fie un beneficiu fie o pierdere.
Sunt considerate interese personale:

a) interesele individuale proprii;

b) interesele membrilor de familie, inclusiv cele ale soţului/soţiei sau altei persoane cu care coabitează având o relaţie analogă şi rudele de sânge până la gradul 4 sau afinii până la gradul 2 ;

c) interesele persoanelor cu care cel în cauză are un proces de judecată în derulare;

d) interesele persoanelor cu care cel în cauză are relaţii strânse de prietenie sau de inamiciţie manifestă;

e) interesele persoanelor juridice sau entităţilor private de care titularul unei funcţii superioare a fost legat printr-o relaţie de muncă sau profesională de orice fel în ultimii doi ani de dinainte de desemnare ;

f) interesele persoanelor juridice sau entităţilor private de care rudele prevăzute la subparagraful b) sunt legate printr-o relaţie de muncă sau relaţie profesională de orice fel, cu condiţia ca relaţia respectivă să implice exercitarea de funcţii de management, de servicii de consultare sau administrare.

Art.15 – Restricţii privind exercitarea activităţilor private după încheierea funcţiei

(1) Timp de doi ani de la data încheierii funcţiei, oficialii superiori nu se pot angaja în entităţile private care au fost afectate de decizii la adoptarea cărora au participat.
Interdicţia de extinde şi asupra altor entităţi private afectate, precum cele aparţinând aceleiaşi corporaţii.
(2) Timp de doi ani de la dizolvare, oficialii superiori membri sau titulari al unui organ sau organism de reglementare sau de supraveghere nu se pot angaja în entităţile private care au fost supuse supravegherii sau reglementării.

Sunt incluşi în această categorie oficialii superiori care sunt membri ai Comisiei naţionale a pieţei de valori, ai Comisiei naţionale pentru pieţe şi concurenţă şi ai Consiliului pentru siguranţa nucleară.

(…) »

	Legea nr.3/2015 privind exercitarea funcţiilor superioare în Administraţia Generală a Statului
„Art.25 – Infracţiuni

(1) În sensul acestei legi şi fără a se aduce atingere regimului sancţionator prevăzut de Legea nr.19/2013, sunt considerate delicte foarte grave:

a) nerespectarea dispoziţiilor prezentei legi referitoare la incompatibilităţi;

b) înscrierea de date sau documente false;

c) nerespectarea obligaţiilor prevăzute la art.18 referitoare la managementul acţiunilor şi al intereselor de capital;

d) falsificarea sau încălcarea condiţiilor de eligibilitate la desemnarea în funcţie.

(2) Sunt considerate delicte grave:

a) nedeclararea activităţilor, activelor şi drepturilor de proprietate în registrele corespunzătoare, după ce a fost deja avertizat;

b) omisiunea deliberată a datelor şi documentelor ce trebuie depuse potrivit prevederilor prezentei legi;

c) încălcarea repetată a obligaţiei de abţinere potrivit prevederilor prezentei legi;

d) comiterea uneia din infracţiunile minore prevăzute la următorul paragraf dacă autorul a fost deja sancţionat pentru aceiaşi infracţiune în ultimii trei ani.

(3) se consideră delict minor  declararea imediată a activităţilor sau bunurilor şi drepturilor economice în registrele aferente, după ce s-a făcut o cerere în acest scop.

Art.26 – Sancţiuni

(1) Delictele foarte grave şi grave se pedepsesc cu declararea încălcării legii şi publicarea acesteia în Gazeta Oficială, după emiterea hotărârii administrative privind rezoluţia în cauză.

(2) Pedeapsa complementară pentru un delict foarte grav include :

a) demiterea din funcţia publică deţinută, cu excepţia cazului în care exercitarea acesteia a încetat deja;

b) pierderea dreptului la compensare, dacă există, după încetarea funcţiei, în condiţiile prevăzute la art.6 ;
c) obligaţia de returnare, după caz, a sumelor primite necuvenit drept compensare după încetarea funcţiei.

(3) Prevederile acestui Titlu nu aduc atingere angajării altor tipuri de responsabilitate. (…)

(4) Persoanele care au comis delictele clasificate de prezenta lege drept grave sau foarte grave nu pot fi numiţi în funcţii înalte pe o perioadă cuprinsă între 5 şi 10 ani.

(5) Delictul minor prevăzut la art.25.3 se sancţionează cu mustrare.”



	Suedia
	Legea privind procedura administrativă şi Legea privind guvernarea locală conţin dispoziţii referitoare la “descalificare” – termen al cărui conţinut poate fi asimilat  conţinutului conflictului de interese.

▪ Legea din 1986 privind procedura administrativă

“Descalificarea

Art.11

Persoana desemnată pentru soluţionarea problemei este descalificată:

(1) dacă problema o priveşte personal sau are legătură cu soţul/soţia, părinţii, copiii, fraţii sau surorile sale sau cu o persoană persoană apropiată sau dacă ea însăşi sau o persoană apropiată se pot aştepta la un avantaj extraordinar sau pot provoca o pierdere din rezultatul problemei;

(2) dacă ea însăşi sau o rudă apropiată reprezintă legal persoana vizată de problema respectivă sau persoana care poate aştepta un avantaj extraordinar sau o pierdere din rezultatul problemei;

(3) dacă problema respectivă a fost adusă în faţa autorităţii prin recurs sau dacă decizia a fost subordonată unei alte autorităţi  sau s-a aflat sub supravegherea unei alte autorităţi şi, anterior, aceasta a luat parte,  sub auspiciile autorităţii subordonate, la soluţionarea finală a problemei care vizează acelaşi aspect material;
(4) dacă, în ce priveşte aspectul material, aceasta a reprezentat sau a asistat persoana în cauză contra unei plăţi, sau

(5) dacă există alte circumstanţe speciale de natură a submina încrederea în imparţialitatea sa asupra acestei probleme. Descalificarea este ignorată în cazul în care este evident că problema imparţialităţii nu are nici o importanţă.
Art. 12

Persoana descalificată nu se mai poate ocupa de problema respectivă. Totuşi, acesta poate lua măsurile care nu pot fi luate de o altă persoană fără a apărea o întârziere nedorită.  

Orice persoană care are cunoştinţă de existenţa vreunei circumstanţe care reprezintă motiv pentru descalificarea sa, are obligaţia de a o face cunoscută din proprie iniţiativă. 

In cazul în care a apărut un caz de descalificare, iar persoana în cauză nu a fost înlocuită, autoritatea se pronunţă imediat cu privire la cazul de descalificare. Persoana contestată nu poate participa la examinarea problemei referitoare la descalificarea sa, cu excepţia cazului în care autoritatea nu are competenţa de a acţiona în absenţa acesteia şi nu există nici o altă persoană disponibilă pentru înlocuire, fără a apărea o întârziere nedorită.

Decizia referitoare la un caz de descalificare poate fi atacată numai împreună cu un recurs împotriva deciziei prin care autoritatea soluţionează problema.”
Legea privind guvernarea locală

“Descalificarea

Art.24
Un reprezentant ales sau un angajat descalificat cu privire la o problemă adusă în faţa comisiei nu poate lua parte sau participa la tranzacţia respectivei probleme. Cu toate acestea, poate lua măsuri care nu pot fi luate de o altă persoană fără a se produce o întârziere nedorită. Persoana care are cunoştinţă de o circumstanţă ce ar implica, probabil, descalificarea sa, trebuie să facă cunoscut acest lucru din proprie iniţiativă. În cazul în care a apărut o problemă de descalificare a oricărei alte persoane, iar aceasta nu a fost înlocuită cu altcineva, comisia se pronunţă imediat asupra problemei de descalificare. Persoana descalificată poate să nu participe la examinarea aspectului de descalificare, cu excepţia cazului în care, în lipsa acesteia, comisia nu are cvorum şi nu poate fi convocată nici o altă persoană fără a se produce o întârziere nedorită. Împotriva unei decizii în materia descalificării se poate face recurs numai la decizia prin care comisia soluţionează acest caz.
Art.25

Un reprezentant ales sau un angajat al consiliului municipal sau de comitat este descalificat dacă :

(1) problema îl priveşte pe el personal sau pe soţia, pe partenerul cu care coabitează, pe părinte, copil sau frate sau orice altă persoană cu care este înrudit îndeaproape sau dacă se aşteaptă ca problema să aibă drept rezultat un beneficiu sau o pierdere pentru el personal sau pentru orice altă persoană cu care este înrudit ;

(2) el personal sau un membru de familie este apropiat de persoana vizată de problema respectivă sau de o altă persoană care poate aştepta un beneficiu sau o pierdere din rezultatul cazului respectiv ;

(3) problema priveşte managementul oricărei activităţi a guvernului local din care el personal face parte;

(4) el a pledat în calitate de reprezentant legal sau, în schimbul plăţii, a reprezentat persoana în cazul respectiv, sau

(5) există alte circumstanţe speciale de natură să aducă atingere încrederii în imparţialitatea acestuia în ce priveşte cauza.

Art.26

Descalificarea se ignoră în cazul în care problema imparţialităţii nu prezintă importanţă. 

Art.27

Dacă problema adusă în faţa comisiei priveşte o companie cu răspundere limitată în care municipalitatea sau comitatul deţine cel puţin o jumătate din acţiuni sau o fundaţie în care consiliul municipal sau de comitat numeşte cel puţin jumătate din membrii organului de conducere, se consideră că descalificarea prevăzută la art.25, paragrafele (2) şi (5) nu există numai pentru persoana care gestionează cazul şi care este un apropiat al companiei sau fundaţiei sau este asociat în vreun fel cu una din acestea.

Cele de mai sus nu se aplică în cazul în care comisia gestionează probleme legate de exercitarea autorităţii oficiale faţă de persoane individuale. Nici descalificarea prevăzută la art.25(5) nu se consideră numai pentru persoana care gestionează o problemă într-o comisie care anterior a luat parte la gestionarea cauzei de către o altă comisie. »

	▪ Legea nu reglementează expres sancţiunea aplicabilă persoanei care încalcă dispoziţiile legale privind descalificarea, dar, potrivit art.12, persoana în cauză este îndepărtată din funcţie (în condiţiile legii).  


	Ungaria
	▪ Codul penal nu incriminează conflictul de interese. 

Conflictul de interese este reglementat de diverse legi: Constituţie; Legea XXXVI din 2012 privind Adunarea Naţională; Legea V din 2013 privind Codul civil; Legea LII din 2016 privind funcţionarii publici; Legea CXCIX din 2011 privind oficialii publici; Legea LVII din 2010 privind statutul juridic al funcţionarilor publici guvernamentali; Legea CLXII din 2011 privind statutul juridic şi remunerarea judecătorilor.
▪ Constituţia prevede pierderea mandatului de către Preşedintele Republicii (art.12.3 şi 4), de către Primul-ministru (art.16.5 şi art.20.4) şi de către parlamentari (art.4.3), în cazul declarării conflictului de interese.

▪ Codul civil

Art. 3:115 – Conflictul de interese

(1) Funcţionarii executivi nu pot dobândi acţiuni din capitalul unei asociaţii comerciale – cu excepţia acţiunilor la companii publice cu răspundere limitată – care este angajată în urmărirea aceleiaşi activităţi economice, ca activitate principală, ca şi asociaţia comercială în care aceştia deţin funcţia executivă. În cazul acceptării unei funcţii executive noi, în termen de 15 zile de la acceptarea funcţiei, funcţionarul executiv va notifica acest lucru celeilalte companii în care are calitatea de funcţionar executiv sau de membru al consiliului de supraveghere. 

(2) Cu excepţia tranzacţiilor cotidiene, un funcţionar executiv şi rudele apropiate ale acestuia nu pot încheia, în nume propriu sau în numele acestuia, nici o tranzacţie în domeniul principal de activitate al asociaţiei comerciale.”

▪ Pentru parlamentari, conflictul de interese este reglementat Legea XXXVI din 2012 privind Adunarea Naţională
 

“Partea III – Statutul membrilor Adunării Naţionale

Capitolul VIII – Incompatibilităţi şi conflicte de interese; obligaţia depunerii declaraţiilor de avere

31. Conflictul de interese de natură economică

Art. 84

Un membru al Parlamentului nu poate fi:

h) proprietar exclusiv sau majoritar, funcţionar executiv sau angajat executiv al unei entităţi comerciale care operează în sectorul financiar, în conformitate cu prevederile Legii privind piaţa de capital;

i) membru acţionar sau acţionar într-o organizaţie de afaceri care nu este clasificată ca fiind o organizaţie transparentă, în conformitate cu prevederile Legii privind patrimoniul naţional;

j) conducător sau membru al unui organ constituit în scopul acordării de granturi specifice pentru persoane fizice, persoane juridice ori alte organizaţii fără personalitate juridică, cu excepţia condominiilor, în afara sferei finanţelor publice, din subsistemul finanţărilor publice, din surse ale Uniunii Europene sau din alte programe finanţate pe baza unui acord internaţional; în plus, deputaţii nu iau parte la pregătirea sau adoptarea deciziilor unui astfel de organ.

Art. 85

În timpul mandatului şi pentru o perioadă de doi ani de la data încetării mandatului, deputatul nu poate încheia nici un  contract de achiziţie pentru dobândirea de acţiuni în cadrul unei societăţi comerciale care operează sub influenţa exclusivă sau majoritară, directă sau indirectă, a statului maghiar sau a unui stat străin, a autorităţilor locale, a asociaţiei administraţiilor locale, a unei municipalităţi străine, a unui partid politic sau a unei comunităţi religioase interne sau externe.
32. Alte norme privind incompatibilitatea şi conflictul de interese

Art.86

(1) În relaţiile profesionale sau de afaceri, parlamentarul nu trebuie să invoce calitatea de membru al Parlamentului.

(2) Parlamentarul nu trebuie să obţină sau să utilizeze informaţii confidenţiale făcând uz de mandatul parlamentar.

Art.87

(1) În exercitarea mandatului, parlamentarul are obligaţia de a nu accepta nici un cadou sau beneficiu gratuit a cărui valoare depăşeşte  valoarea remuneraţiei sale lunare. În declaraţia de avere, parlamentarul trebuie să înscrie cadourile sau beneficiile gratuite a căror valoare depăşeşte 1/12 din valoarea remuneraţiei parlamentare.

(2) Restricţia prevăzută la paragraful (1) nu are aplicabilitate pentru beneficiile şi activele primite de parlamentar în folosinţă gratuită fiind necesare sau strâns legate de activitatea parlamentarului şi furnizate de Adunarea Naţională, de partidul politic sau de grupul parlamentar din care face parte sau de o fundaţie care desfăşoară activităţi ştiinţifice, de ştiinţă populară, de cercetare sau de formare în scopul sprijinirii activităţii partidelor politice. În declaraţia de avere, parlamentarul are obligaţia de a înscrie beneficiile şi activele primite cu titlu gratuit. La încheierea mandatului, activele primite în folosinţă gratuită nu se transferă, cu titlu gratuit, în proprietatea sau folosinţa ulterioară a parlamentarului sau a unei rude apropiate a acestuia în accepţiunea Codului civil. »

	▪ Legea XXXVI din 2012 privind Adunarea Naţională

« Art.91

(1) În termen de treizeci de zile de la validarea mandatului sau de la apariţia situaţiei de incompatibilitate sau de conflict de interese, sau de la data la care a luat cunoştinţă de situaţie, deputatul, şi în termen de treizeci de zile de la alegerea în funcţie, preşedintele şi vicepreşedintele au obligaţia de a elimina sau de a iniţia eliminarea  cauzei de incompatibilitate sau de conflict de interese. Până la eliminarea situaţiilor de incompatibilitate sau de conflict de interese,
parlamentarul nu îşi poate exercita drepturile care decurg din mandat şi nu beneficiază de remuneraţie.

(2) În cazul în care parlamentarul nu-şi respectă obligaţia prevăzută la alin.1, la propunerea oricărui membru al Adunării şi după solicitarea avizului Comisiei pentru imunitate, incompatibilităţi,
disciplină şi regulament, Adunarea Naţională va decide, în termen de 15 zile, cu privire la declararea stării de incompatibilitate sau de conflict de interese.
(3) În situaţia prevăzută la art. 88, Preşedintele trebuie să fie notificat fără întârziere de instanţa care a pronunţat hotărârea definitivă de condamnare sau de autoritatea care a luat decizia finală. La propunerea oricărui parlamentar şi după solicitarea avizului Comisiei pentru imunitate, incompatibilităţi, disciplină şi regulament, Adunarea Naţională va decide, în termen de 15 zile, declararea încetării mandatului.
(4) Orice incompatibilitate sau conflict de interese poate fi adus la cunoştinţa Preşedintelui Adunării, în scris, de către orice persoană. Notificarea trebuie să specifice în detaliu numele parlamentarului şi cauza de incompatibilitate sau de conflict de interese; la notificare, trebuie ataşate şi probe. Notificarea trebuie să conţină datele personale de identificare şi semnătura persoanei care a întocmit-o. În cazul în care notificarea este incompletă,  Preşedintele Comisiei pentru
imunitate, incompatibilităţi,
disciplină şi regulament nu iniţiază procedura necesară, dar aduce notificarea la cunoştinţa membrilor comisiei. 
(5) Nu constituie incompatibilităţi sau conflicte de interese situaţiile prevăzute la art.86 (2) şi (3) şi la art. 87 (1).
Art.93

(1) Dacă Adunarea Naţională nu declară starea de incompatibilitate sau de conflict de interese, împotriva parlamentarului în cauză nu se va iniţia nici o altă procedură de incompatibilitate sau de conflict de interese, pe baza aceloraşi fapte.

(2) Concomitent cu stabilirea stării de incompatibilitate sau de conflict de interese, Adunarea Naţională va solicita parlamentarului să elimine sau să iniţieze eliminarea incompatibilităţii sau a conflictului de interese în termen de cinci zile şi să notifice rezultatul Preşedintelui Adunării Naţionale. Dacă parlamentarul nu elimină starea de incompatibilitate sau de conflict de interese sau nu aduce la cunoştinţa  Adunării Naţionale acest fapt, mandatul acestuia încetează în baza rezoluţiei Adunării, la expirarea unui termen de cinci zile (...).

 (3) În această situaţie, parlamentarul este obligat să restituie remuneraţia primită în perioada cuprinsă între data apariţiei incompatibilităţii sau a conflictului de interese şi data încetării mandatului. » 




� Code  pénal


� HYPERLINK "http://www.ejustice.just.fgov.be/cgi_loi/loi_a1.pl?sql=dt=%27code%20penal%27&language=fr&rech=1&tri=dd%20as%20rank&numero=1&cn=1867060801&caller=image_a1&fromtab=loi&la=f#LNK0114" ��http://www.ejustice.just.fgov.be/cgi_loi/loi_a1.pl?sql=dt=%27code%20penal%27&language=fr&rech=1&tri=dd%20as%20rank&numero=1&cn=1867060801&caller=image_a1&fromtab=loi&la=f#LNK0114� 


� ARRETE ROYAL DU 2 OCTOBRE 1937 PORTANT LE STATUT DES AGENTS DE L'ETAT


Version du 01.10.2016 (A.R. du 03.08.2016 inclus)


� HYPERLINK "http://www.fedweb.belgium.be/sites/default/files/downloads/1937-10-02%20KB%20%28Statuut%20-%20Compatibiliteitsmodus%29%20%283%29%20%282%29.pdf" ��http://www.fedweb.belgium.be/sites/default/files/downloads/1937-10-02%20KB%20%28Statuut%20-%20Compatibiliteitsmodus%29%20%283%29%20%282%29.pdf� 


�Conflict of Interest Prevention and Ascertainment Act (Title amended, SG No. 97/2010, effective 10.12.2010) 


�HYPERLINK "https://www.mi.government.bg/en/library/conflict-of-interest-prevention-and-ascertainment-act-447-c25-m258-2.html"�https://www.mi.government.bg/en/library/conflict-of-interest-prevention-and-ascertainment-act-447-c25-m258-2.html� 


� Capitolul II – Interdicţii în exercitarea funcţiei publice


� Law no.159-2006 on conflict of interests


� HYPERLINK "http://www.psp.cz/en/docs/laws/2006/159.html" �http://www.psp.cz/en/docs/laws/2006/159.html� 


� Potrivit art.2, din categoria oficialilor publici fac parte: deputaţii; senatorii ; membrii Cabinetului sau orice director al unei instituţii a administraţiei publice centrale care nu este condusă de un membru al Cabinetului; preşedintele Oficiului pentru protecţia datelor personale; preşedintele Oficiului ceh pentru standarde, metrologie şi testare ; membrii Consiliului Oficiului ceh al telecomunicaţiilor; membrii Prezidiului comisiei pentru titlurile de valoare; judecătorii ; membrii Consiliului Băncii Naţionale ; preşedintele, vicepreşedintele şi membrii Curţii Supreme de Audit ;  Avocatul poporului; directorul Serviciului ceh de informaţii; directorul Oficiului de informaţii externe; membrii Consiliului radio-TV; membrii cu program întreg din consiliile municipale, orăşeneşti, locale din cadrul unităţilor administrativ-teritoriale; primarii lucrând în regim part-time şi consilierii municipali sau regionali lucrând în regim part-time.


De asemenea, în sensul acestei legi, fac parte din această categorie: membrii Poliţiei şi ai administraţiei vămilor; procurorii publici; membrii unui organ statutar, de management, de supraveghere sau de control al unei corporaţii înfiinţate prin lege; orice manager al unei corporaţii înfiinţate prin lege pentru supravegherea altor manageri; funcţionarii publici superiori abilitaţi să supravegheze alţi funcţionari publici de la un anumit nivel de management, să impună atribuţii oficiale, să organizeze, să conducă şi să controleze activităţi oficiale şi să emită ordine obligatorii; managerii unei unităţi teritoriale autonome, autorităţile orăşeneşti.





� � HYPERLINK "http://www.vsrh.hr/CustomPages/Static/HRV/Files/Legislation__Act-Preventing-Conflict-Interest-EPO.pdf" ��http://www.vsrh.hr/CustomPages/Static/HRV/Files/Legislation__Act-Preventing-Conflict-Interest-EPO.pdf�. 


� Administrative Procedure Act


� HYPERLINK "http://www.finlex.fi/fi/laki/kaannokset/2003/en20030434.pdf" ��http://www.finlex.fi/fi/laki/kaannokset/2003/en20030434.pdf�





� Code pénal


� HYPERLINK "https://www.legifrance.gouv.fr/telecharger_pdf.do?cidTexte=LEGITEXT000006070719" ��https://www.legifrance.gouv.fr/telecharger_pdf.do?cidTexte=LEGITEXT000006070719�


Cartea a IV-a - Infracţiuni şi delicte împotriva naţiunii, statului şi păcii publice


Titlul III – Atingeri aduse autorităţii statului


Capitolul II – Atingeri aduse administraţiei publice, comise de persoane exercitând o funcţie publică


Secţiunea 3: Încălcări ale obligaţiei de probitate


Paragraful 3 – Interese ilegale („De la prise illégale d’intérêts”)





� Loi n° 83-634 du 13 juillet 1983 portant droits et obligations des fonctionnaires. Loi dite loi Le Pors.


�HYPERLINK "https://www.legifrance.gouv.fr/affichTexte.do?cidTexte=JORFTEXT000000504704&dateTexte=20080116"��https://www.legifrance.gouv.fr/affichTexte.do?cidTexte=JORFTEXT000000504704&dateTexte=20080116�


� Loi n° 2013-907 du 11 octobre 2013 relative à la transparence de la vie publique


�HYPERLINK "https://www.legifrance.gouv.fr/affichTexte.do?cidTexte=JORFTEXT000028056315"��https://www.legifrance.gouv.fr/affichTexte.do?cidTexte=JORFTEXT000028056315�


� German Criminal Code


� HYPERLINK "https://www.gesetze-im-internet.de/englisch_stgb/englisch_stgb.html#p1095" ��https://www.gesetze-im-internet.de/englisch_stgb/englisch_stgb.html#p1095� 


� Potrivit art.11, paragrafele 2)– Definiţii – din categoria oficialilor publici fac parte: funcţionarii publici sau judecătorii; persoanele care, în orice alt mod, îndeplinesc  funcţii publice oficiale; persoanele desemnate pentru a servi unei autorităţi publice sau agenţii sau care au fost însărcinate să execute servicii publice administrative, indiferent de forma organizaţională aleasă pentru îndeplinirea acestor îndatoriri.


Potrivit paragrafului 4) al aceluiaşi articol, “persoanele investite cu funcţii publice speciale » înseamnă orice persoană care, fără a fi oficial public, este angajat de sau acţionează pentru : a) o autoritate publică sau agenţie care desfăşoară servicii publice administrative ; sau b) o asociaţie sau altă organizaţie sau întreprindere, care execută servicii publice administrative pentru o autoritate publică sau agenţie.


� Administrative Procedure Act (Verwaltungsverfahrensgesetz, VwVfG) 


�HYPERLINK "http://germanlawarchive.iuscomp.org/?p=289"�http://germanlawarchive.iuscomp.org/?p=289� 


� Civil Service Code of Standards and Behaviour


� HYPERLINK "http://www.europam.eu/data/mechanisms/COI/COI%20Laws/Ireland/Ireland_Civil%20Service%20Code%20of%20Standards%20and%20Behavior_2004_amended%202008.pdf" ��http://www.europam.eu/data/mechanisms/COI/COI%20Laws/Ireland/Ireland_Civil%20Service%20Code%20of%20Standards%20and%20Behavior_2004_amended%202008.pdf� 


(Elaborat şi promulgat de Ministerul de Finanţe, la 9 septembrie 2004, în temeiul art.10(3) din Legea din 2001 privind standardele în funcţia publică)








� Law No. 215 of 20 July 2004 Provisions concerning the resolution of conflicts of interests (“Frattini Law”)


� HYPERLINK "http://www.europam.eu/data/mechanisms/COI/COI%20Laws/Italy/Italy_Law%20215%20on%20Conflict%20of%20Interests_2004.pdf" ��http://www.europam.eu/data/mechanisms/COI/COI%20Laws/Italy/Italy_Law%20215%20on%20Conflict%20of%20Interests_2004.pdf� 





� Titularii funcţiilor guvernamentale: Preşedintele Consiliului de Miniştri, miniştrii, miniştrii adjuncţi, subsecretarii de stat şi comisarii guvernamentali speciali prevăzuţi la art.11 din Legea nr.400/1988.





� Parlamento Italiano, Camera dei Deputati, 


Temi dell'attività parlamentare, Affari costituzionali e ordinamento della Repubblica, 


Conflitti di interessi


� HYPERLINK "http://www.camera.it/leg17/465?tema=conflitti_di_interessi" ��http://www.camera.it/leg17/465?tema=conflitti_di_interessi�








� Law on Prevention of Conflict of Interest in Activities of Public Officials


� HYPERLINK "http://www.right2info.org/resources/publications/asset-declarations/latvia_law-on-prevention-of-conflict-of-interest-in-activities-of-public-officials" ��http://www.right2info.org/resources/publications/asset-declarations/latvia_law-on-prevention-of-conflict-of-interest-in-activities-of-public-officials� 


� The Criminal Law


http://www.legislationline.org/documents/section/criminal-codes


�  “Art.325 – Încălcarea restricţiilor impuse unui oficial al statului


(1) Persoana care, în mod intenţionat, încalcă restricţiile sau interdicţiile prevăzute de lege pentru oficialii statului, se pedepseşte cu închisoare de maximum 3 ani sau cu privarea temporară de libertate sau cu muncă în folosul comunităţii sau cu amendă, dacă fapta a produs daune substanţiale intereselor statului sau publicului sau intereselor protejate de lege ale unei persoane.


(2) Dacă infracţiunea prevăzută la paragraful (1) al prezentului articol a fost comisă de un oficial al statului care deţine o funcţie de conducere, sancţiunea aplicabilă este închisoarea de până la 5 ani sau privarea temporară de libertate sau munca în folosul comunităţii sau amenda, cu sau fără confiscarea proprietăţii, cu privarea de dreptul de a se angaja sau de a prelua o anumită funcţie pe o perioadă de maximum 5 ani.





Art.326 – Participarea ilegală la tranzacţii imobiliare


(1) Dacă persoana care facilitează tranzacţii imobiliare sau participă la astfel de tranzacţii în scopul dobândirii proprietăţii sau realizării unor interese personale, este un oficial al statului căruia, în virtutea funcţiei oficiale, legea îi interzice participarea la astfel de tranzacţii, pedeapsa aplicabilă este închisoare de maximum un an sau privarea temporară de libertate sau munca în folosul comunităţii sau amenda.


(2) Dacă persoana care comite astfel de acte este un oficial al statului care deţine o funcţie de conducere, pedeapsa aplicabilă este închisoarea de până la 3 ani sau privarea temporară de libertate sau munca în folosul comunităţii sau amenda, cu sau fără confiscarea proprietăţii şi cu interdicţia de a se angaja într-o anumită poziţie/funcţie pe o perioadă de maximum 5 ani.





Art.3262 – Solicitarea şi primirea ilegală de beneficii


(1) Angajatul statului sau al unei instituţii autonome, care nu este un oficial al statului, sau o persoană similară autorizată de instituţia de stat care primeşte, în mod ilegal şi cu bună ştiinţă, valori materiale, proprietăţi sau beneficii de altă natură, personal sau printr-un intermediar, în scopul de a îndeplini sau a nu îndeplini un anumit act, în interesul donatorului sau al oricărei alte persoane, folosindu-şi autoritatea, indiferent dacă valorile materiale, proprietăţile sau beneficiile de altă natură care au fost primite îi sunt destinate lui sau altei persoane, se pedepseşte cu închisoare de maximum 3 ani sau cu privarea temporară de libertate sau cu muncă în folosul comunităţii sau amendă.


(2) Dacă aceleaşi acte au fost comise pe scară largă sau de un grup de persoană potrivit unei înţelegeri anterioare sau dacă au legătură cu solicitarea sau deturnarea de valori materiale, proprietăţi sau beneficii de altă natură, pedeapsa aplicabilă este închisoarea de maximum 5 ani sau privarea temporară de libertate sau munca în folosul comunităţii sau amenda, precum şi interdicţia de a se angaja într-o anumită poziţie/funcţie pe o perioadă de maximum 5 ani.”


� Latvian Administrative Violations Code


http://data.euro.who.int/tobacco/Sites/Legislation.aspx?legislatureId=166


� Law on the adjustment of public and private interests in the civil service


� HYPERLINK "http://publicofficialsfinancialdisclosure.worldbank.org/sites/fdl/files/assets/law-library-files/Lithuania_Conflict%20of%20%20Interest%20Law_1997%20amended%202009_en.pdf" ��http://publicofficialsfinancialdisclosure.worldbank.org/sites/fdl/files/assets/law-library-files/Lithuania_Conflict%20of%20%20Interest%20Law_1997%20amended%202009_en.pdf� 


�Chief Official Ethics Commission: �HYPERLINK "http://www.vtek.lt/index.php/en"�http://www.vtek.lt/index.php/en�





� Code Pénal


� HYPERLINK "http://legilux.public.lu/eli/etat/leg/code/penal" ��http://legilux.public.lu/eli/etat/leg/code/penal� 


� Loi du 16 avril 1979 fixant le statut général des fonctionnaires de l’Etat


� HYPERLINK "http://www.europam.eu/data/mechanisms/COI/COI%20Laws/Luxembourg/Luxembourg_General%20statute%20of%20Civil%20Servants_1979_amended2014_FR.pdf" ��http://www.europam.eu/data/mechanisms/COI/COI%20Laws/Luxembourg/Luxembourg_General%20statute%20of%20Civil%20Servants_1979_amended2014_FR.pdf� 





� Public Administration Act


First Schedule Code of Ethics  


(Article 5)


� HYPERLINK "http://www.europam.eu/data/mechanisms/COI/COI%20Laws/Malta/Malta_Public%20Administration%20Act_2009_last%20amended%202015.pdf" ��http://www.europam.eu/data/mechanisms/COI/COI%20Laws/Malta/Malta_Public%20Administration%20Act_2009_last%20amended%202015.pdf� 


� Criminal Code


� HYPERLINK "https://ec.europa.eu/anti-trafficking/sites/antitrafficking/files/criminal_code_chap_9_malta_en_1.pdf" ��https://ec.europa.eu/anti-trafficking/sites/antitrafficking/files/criminal_code_chap_9_malta_en_1.pdf� 


� Definiţia oficialului public este dată la art.92 : “Expresia generală de “oficial public” include nu numai autorităţile constituite, civile şi militare, dar şi toate persoanele legal desemnate pentru a administra orice parte a puterii executive a Guvernului sau pentru a desfăşura orice alt serviciu public judecătoresc, administrativ sau mixt prevăzut de lege.”








� Companies Act 2006


� HYPERLINK "http://www.legislation.gov.uk/ukpga/2006/46/pdfs/ukpga_20060046_en.pdf" ��http://www.legislation.gov.uk/ukpga/2006/46/pdfs/ukpga_20060046_en.pdf� 





� Statute governing Members of the Assembly of the Republic


� HYPERLINK "http://www.en.parlamento.pt/Legislation/StatuteofMembers.pdf" ��http://www.en.parlamento.pt/Legislation/StatuteofMembers.pdf� 


� Constitutional Act on the Protection of Public Interest in the Performance of Offices by Public Officials No.357/2004 � HYPERLINK "http://europam.eu/data/mechanisms/COI/COI%20Laws/Slovakia/Slovakia_Act%20357%20on%20Public%20Interest_2004_amended2005.pdf" �http://europam.eu/data/mechanisms/COI/COI%20Laws/Slovakia/Slovakia_Act%20357%20on%20Public%20Interest_2004_amended2005.pdf� 


� Integrity and Prevention of Corruption Act


� HYPERLINK "http://www.europam.eu/data/mechanisms/COI/COI%20Laws/Slovenia/Slovenia_Integrity%20and%20Prevention%20of%20Corruption%20Act_2010,%20amended%20in%202011.pdf" ��http://www.europam.eu/data/mechanisms/COI/COI%20Laws/Slovenia/Slovenia_Integrity%20and%20Prevention%20of%20Corruption%20Act_2010,%20amended%20in%202011.pdf�


� Civil Servants Act


� HYPERLINK "http://www.europam.eu/data/mechanisms/COI/COI%20Laws/Slovenia/Slovenia_Civil%20Servants%20Act_2002.pdf" ��http://www.europam.eu/data/mechanisms/COI/COI%20Laws/Slovenia/Slovenia_Civil%20Servants%20Act_2002.pdf� 


� Act 3/2015 on the exercise of senior positions in the General State Administration.


� HYPERLINK "https://www.global-regulation.com/translation/spain/616730/law-3-2015-of-30-march-regulating-the-exercise-of-high-office-of-the-general-administration.html" ��https://www.global-regulation.com/translation/spain/616730/law-3-2015-of-30-march-regulating-the-exercise-of-high-office-of-the-general-administration.html� 





� The 1986 Administrative Procedure Act


� HYPERLINK "https://www.kriminalvarden.se/globalassets/om_oss/lagar/forvaltningslagen-engelska.pdf" ��https://www.kriminalvarden.se/globalassets/om_oss/lagar/forvaltningslagen-engelska.pdf� 


� Local Government Act


� HYPERLINK "https://dias2.cdep.ro/owa/redir.aspx?SURL=hXB37lSwiVw31wHZSsoYinkZXneg7uXjUx73qNg6YmboWClsaTjUCGgAdAB0AHAAOgAvAC8AdwB3AHcALgBnAG8AdgBlAHIAbgBtAGUAbgB0AC4AcwBlAC8ANAA5AGIANwAzADYALwBjAG8AbgB0AGUAbgB0AGEAcwBzAGUAdABzAC8AOQA1ADcANwBiADUAMQAyADEAZQAyAGYANAA5ADgANABhAGMANgA1AGUAZgA5ADcAZQBlADcAOQBmADAAMQAyAC8AdABoAGUALQBzAHcAZQBkAGkAcwBoAC0AbABvAGMAYQBsAC0AZwBvAHYAZQByAG4AbQBlAG4AdAAtAGEAYwB0AA..&URL=http%3a%2f%2fwww.government.se%2f49b736%2fcontentassets%2f9577b5121e2f4984ac65ef97ee79f012%2fthe-swedish-local-government-act" \t "_blank" �http://www.government.se/49b736/contentassets/9577b5121e2f4984ac65ef97ee79f012/the-swedish-local-government-act�





�Act XXXVI of 2012 on the National Assembly


�HYPERLINK "http://www.parlament.hu/documents/125505/138409/Act+XXXVI+of+2012+on+the+National+Assembly/b53726b7-12a8-4d93-acef-140feef44395?version=1.2&inheritRedirect=true"�http://www.parlament.hu/documents/125505/138409/Act+XXXVI+of+2012+on+the+National+Assembly/b53726b7-12a8-4d93-acef-140feef44395?version=1.2&inheritRedirect=true� 

